Predstavnički dom usvojio predlog zakona o Iraku - Predsednik Buš preti vetom\nPredstavnički dom je danas sa 218 prema 212 glasova, uglavnom u skladu sa stranačkom pripadnošću, usvojio zakonski predlog o finansiranju vojnih operacija u Iraku i Avganistanu, koji sadrži i odredbu o povlačenju američkih trupa iz Iraka, najkasnije do kraja avgusta 2008. Predsedndik Buš je odmah osudio tu odluku Predstavničkog doma i ponovo zapretio da će uložiti veto na svaki zakonski pedlog koji bude sadržao odredbu o rokovima za povlačenje američkih snaga iz Iraka.\nDemokrate u Predstavničkom domu uspele su da usvoje meru kojom se finansiranje američkih snaga u Iraku i Avganistanu povezuje sa zahtevom za ograničavanjem njihovog prisustva, dok se od predsednika Buša zahteva da podnosi redovne izveštaje o borbenoj gotovosti trupa i ponašanju iračke vlade. Ukoliko predsednik ne bude mogao da dva puta ove godine potvrdi da iračka vlada ispunjava zahtevane standarde, proces povlačenja američkih snaga bi automatski započeo. Tokom debate, predsednik odbora Predstavničlkog doma za vladine izdatke, Dejvid Obi, rekao je da je suština zakonskog predloga da Kongres uspostavi izvesnu meru kontrole nad predsednikovom politikom u Iraku.\n“Ono što je važno je da će po prvi put Kongres ispuniti svoju ustavnu odgovornost da obezbedi stvarni nadzor nad izvršnom granom vlasti i pokušaćemo da ovu zemlju okrenemo u novom smeru.”\nDemokratski lideri u Predstavničkom domu su uspeli da ubede antiratno orijentisane demokrate da podrže zakonski predlog mada on predvidja kasniji rok za povlačenje američkih snaga od onog koji su pripadnici tog krila demokratske stranke želeli. Samo 14 demokrata glasalo je protiv zakonskog predloga, dok je samo dvoje republikanaca glasalo za njega.\nPredsednik Buš je odmah osudio odluku Predstavničkog doma rekavši da ona predstavlja političko pozorište.\n“Suočeni smo sa stvarnim izazovima u Iraku i počinjemo da sagledavamo izvesne znake progresa. Ipak, Demokrate, radi postizanja političkih poena žele da potkopaju uspehe naših trupa na terenu.”\nBuš je ponovio svoju pretnju da će uložiti veto na ovaj zakonski predlog, rekavši da on nema šanse da postane zakon.\n“Današnji potez Predstavničlkog doma postiže samo jednu stvar – odlaganje resursa neophodno potrebnih našim trupama.”\nPredsednik Buš je dodao da su demokrate, ukoliko žele da pokažu da se protive ratu u Iraku, postigle svoj cilj, ali da ga to neće primorati da nametne ograničenja američkim vojnim komandantima niti da prihvati veštačke rokove za povlačenje.\nMedjutim, predsednica Predstavničkog doma, Nensi Pelosi, izjavila je da američki narod shvata realnost rata u Iraku, ali da to nije slučaj sa predsednikom Bušom.\n“Američki narod ne podržava rat bez kraja, a to ne bi trebalo da čini ni Kongres,”\nPelosi nije želela da kaže kakvu strategiju će demokrate u Predstavničkom domu usvojiti u pregovorima sa Senatom, ukoliko sličan zakonski predlog bude usvojen u tom telu. Republikanci, medjutim, tvrde da će demokrate na kraju biti primorane da prihvate zakonski predlog bez dodatnih uslova i ograničenja, koji će predsednik Buš biti spreman da potpiše.


Vrhunski stručnjak, profesor na Beogradskoj bankarskoj akademiji – Fakultetu za bankarstvo, osiguranje i finansije. Osnovne, magistarske i doktorske studije iz oblasti ekonomije i finansija završio je na Ekonomskom fakultetu u Beogradu. Poseduje zvanje međunarodnog eksperta za vrednovanje investicionih projekata i zvanje ovlašćenog procenjivača vrednosti kapitala.\nIma nekoliko objavljenih udžbenika i monografija i više od dvadeset radova objavljenih u naučnim časopisima od međunarodnog značaja. Učestvovao je na više domaćih i međunarodnih konferencija, kao i u izradi mnogobrojnih naučnih i komercijalnih projekata koje su finansirale međunarodne institucije.


Rusi napravili revolucionarnu hipersoničnu kosmičku letilicu za višekratnu upotrebu – VIDEO - WebTribune\nHome/SPEKTAR/Rusi napravili revolucionarnu hipersoničnu kosmičku letilicu za višekratnu upotrebu – VIDEO\n5. фебруара 2019.\tSPEKTAR Ostavite komentar\nRuska novinska agencija RIA Novosti došla je u posed fotografije modela prve ruske kosmičke letelice za višekratnu upotrebu. Reč je o bespilotnoj letelici sa jednim motorom, koja je predviđena za let u atmosferu i kosmos pri hipersoničnoj brzini.\nLetelica je prototip perspektivne letelice za višekratnu upotrebu, a za njenu izradu zadužena je kompanija ISON, koja zastupa korporaciju „Roskosmos“.\nKako je saopšteno iz fondacije „Skolkovo“, aparat će biti opremljen sopstvenim motorom za ubrzanje, a u početnoj fazi leta koristiće se nosač aviona, zahvaljujući čemu će se bespilotna letelica moći koristiti više puta. Pretpostavlja se da će moći da leti na visini do 160 kilometara brzinom od sedam maha, ili će imati sposobnost da izvodi kosmičke letelice na orbitu na visinu do 500 kilometara. Svaki takav uređaj je predviđen za najmanje 50 letova.\nRevolucionarna letelica koji se može ponovo koristiti, dizajnirana za letenje u kosmosu, može se koristiti za testiranje obećavajućih tehnologija, kaže Igor Korotčenko, glavni urednik časopisa „Nacionalna odbrana“.\n„Dok govorimo o određenom konceptu, važno je razumeti šta će zahtevati civilne i vojne strukture. Od toga će zavisiti razvoj projekta i njegovo finansiranje“, rekao je Korotčenko za RIA Novosti.\nS druge strane, napomenuo je stručnjak, razvoj „se može koristiti za razvoj obećavajućih tehnologija i materijala, posebno termičke zaštite, jer je ovo pitanje kritično kod hipersoničnih brzina“.\n„U principu, hipersonične tehnologije su sada tražene, stoga je očigledno da će takvi projekti imati svoje mesto“, zaključio je Korotčenko.\nKako je saopštio generalni direktor kompanije ISON Jurij Bahvalov, za proizvodnju bespilotne letelice biće upotrebljene samo ruske komponente, kao i motor startnog bloka „Briz M“ — 14D30.\nPrema njegovim rečima, 2023. godine planirano je da se izvede pet probnih letova. Bahvalov je dodao da postoji mogućnost da se bespilotna letelica izvozi. Korporacija „Projekt tehnika“ je investirala u projekat 25 miliona rubalja, a fond „Sokolov“ 30 miliona rubalja. Vrednost druge faze projekta procenjuje se na 280 miliona rubalja. Pretpostavlja se da jedan deo ovih sredstava finansirati su investitori, a drugu fondacija „Skolkovo“.


Ministar zdravlja i socijalne zaštite Republike Srpske Alen Šeranić pozvao je danas građane da iskoriste mogućnost i vakcinišu se buster dozom protiv virusa korona, jer je to potrebna i neophodna zaštita pogotovo u vremenima u kojima dolazi do najčešćeg prenošenja akutnih respiratornih infekcija.\nŠeranić je istakao da Srpska ima dovoljno vakcina. On je apelovao na građane da se o buster dozi informišu u domovima zdravlja i Institutu za javno zdravstvo Republike Srpske, piše Srpskainfo.\nOn je rekao novinarima u Banjaluci da se buster doza preporučuje od raznih zemalja, prvenstveno evropskih, kao i Evropskog centra za prevenciju i kontrolu bolesti i Svetske zdravstvene oragnizacije.\n– U Srpskoj je 40 odsto građana vakcinisano prvom dozom, a oko 33,5 odsto drugom dozom. Uzimajući u obzir građane koji su se vakcinisali u zemljama u okruženju i u inostranstvu, taj broj je i veći što daje mogućnost da lagodnije razmišljamo o vakcinaciji, ali ih pozivam da se vakcinišu i buster dozom – naveo je Šeranić.\nŠeranić je istakao da je Republika Srpska “najliberalnija kada je reč o preduzimanju epidemioloških mera radi zaštite od virusa korona”, smatrajući da njima niko nije “zakinut”.\nNajviše buster doza: Zdravstvenim ustanovama u Srpskoj isporučeno još 1.895 vakcina\nDragocena donacija iz Francuske: Isporučeno 117.000 doza "Fajzer" vakcina protiv korona virusa\nOn je naveo da je situacija dodatno relaksirana odlukama Republičkog štaba za vanredne situacije u poslednjih sedam dana, te da ne vidi mesta nezadovoljstva po tom pitanju.\n– U preduzimanju epidemioloških mera smo balansirali, tražeći načine kako da građani nastave svoju neku uobičajenu rutinu, da privreda funkcioniše i da radi zdravstveni sistem – naglasio je Šeranić.\nOn je podsetio da je nošenje maske preporučeno na većim okupljanjima, iako su na otvorenom, a ne može se držati distanca, te da je to obavezno u zatvorenom prostoru, kao i da treba koristiti i dezinfekciju ruku.\nŠeranić je izrazio i uverenje da nakon predstojećih praznika neće biti visok broj zaraženih virusom korona i hospitalizovanih.\n– U toku poslednja tri meseca tokom ovog talasa imali smo 700 lica u bolnicama, što nam je omogućilo da se realizuju hladni i drugi programi – naveo je Šeranić.\nDa li znate koje su razlike između vakcina\nAlen Šeranić Ministar zdravlja Vakcina Buster\n"Građani treba da budu odgovorni": Šeranić tvrdi da epidemija uzima danak kod nevakcinisanih


Tag / Lok aut / Vesti online\nOkončan lok-aut u NHL ligi\nPostignut dogovor između NHL Lige i Asocijacije igrača o okvirnom kolektivnom ugovoru na deset godina, a još sledi i konačna ratifikacija ovog dogovora.\nAndrej Kirilenko ostaje u CSKA\nRuski košarkaški reprezentativac Andrej Kirilenko, koji je u oktobru zbog "lok-auta" prešao u CSKA, odlučio je da ostane u moskovskom klubu najmanje do kraja tekuće sezone.\nKošarkaši NBA ponovo treniraju\nPortparol NBA lige Tim Frenk rekao je da klubovi mogu da otvore vrata sportskih sala i omoguće svojim košarkašima da individualno treniraju pre nego što 9. decembra zvanično počne pripremni...\nIgrači odbili predlog vlasnika, ništa od NBA sezone?!\nSindikat košarkaša odbio je predlog vlasnika NBA lige o jednakoj raspodeli novca od prihoda i sada je održavanje sezone pod velikim znakom pitanja, prenose američki mediji!\nJan Veseli se možda vrati u Partizan\nLjubimac navijača Partizana Čeh Jan Veseli nagovestio je mogućnost povratka u crno-beli dres, ako lok-aut u NBA ligi potraje.\nNBA: Kraj lokauta, liga kreće 15. decembra?!\nNBA: Maratonski pregovori završili bez napretka\nPotpuni kolaps pregovora oko lok-auta\nŠtern: Nema NBA utakmica za Božić!\nKomesar američke profesionalne košarkaške lige NBA Dejvid Štern izjavio je američkim medijima da sumnja da će utakmice regularnog dela biti tradicionalno odigrane na Božić.


BEOGRAD OSVOJIO GRENELA, ON SE POHVALIO CELOM SVETU: Srbi i Ameri pevaju 51\t827\nOko 60 odsto ovih srpskih izvoza plasira se u Nemačku\n06.09.2020. 09:26h 06.09.2020. 09:26h\nKako je objavio sajt "Makroekonomija", Srbija bi učlanjenjem u Evropsku uniju unela više od dva odsto poljoprivredno-prehrambene ekonomije i ovo je jedini sektor gde smo natprosečno razvijeni u odnosu na EU. Evropska statistika Evrostat poseduje bazu podataka o proizvodnji, trgovini, količinama i vrednostima industrijske proizvodnje po zemljama.\nAnalizom "Makroekonomija" obuhvaćeno je 428 proizvoda prehrambene industrije od ukupno 4.476, a precizira se i koliko bi neki od najuspešnijih sektora povećali ukupnu proizvodnju EU da je Srbija članica.\nDrugo mesto u Evropi\nSmrznuto voće smatra se proizvodom prehrambene industrije, a ne poljoprivredne proizvodnje te smo ovde na drugom mestu u Evropi, posle Poljske.\nPo ovim podacima, kada se vrednuju količine, Srbija proizvodi 34,2 odsto ukupne proizvodnje smrznutog voća u EU. Iza nas od većih proizvođača, prema podacima Evrostata, u tom sektoru samo je još Italija.\nDominantno učešće u toj proizvodnji ima jagodasto voće i delom višnja. Inače, Poljska, Srbija, Španija, Maroko, Egipat i Ukrajina su vodeći dobavljači smrznutog jagodastog voća u Evropi. U tom sektoru, kaže, mi smo u rangu vodećih sa standardima u proizvodnji koji su na izuzetno visokom nivou.\n- Međutim, Poljaci usled pada proizvodnje poslednjih godina takođe uvoze značajne količine smrznutog voća iz drugih zemalja, prvenstveno jagode i maline. Uvoz im je utrostručen u poslednjih deset godina, pri čemu malina iz Srbije i Republike Srpske u poslednje vreme imaju prilično veliku zastupljenost - ističe Leposavić.\nSagovornik ocenjuje da ipak kada je reč o primarnoj proizvodnji Srbija prilično stagnira. Po zvaničnim podacima, u 2018. imali smo 22.654 hektara pod malinama, što je prema njegovom mišljenju upitno.\n- Ako je tako, onda mi imamo izuzetno niske prinose po jedinici površine. I to je ono što moramo da unapredimo, da izbegavamo greške u primarnoj proizvodnji. Za sada nam se kvalitet još ne dovodi u pitanje, ali ako se nastavi trend solidne cele maline, postoji bojazan da ponovimo iste greške iz prošlosti - upozorio je Aleksandar Leposavić.


RT: Treća ruska vakcina protiv koronavirusa koristi klasičnu tehnologiju „mrtvih virusa“\nRT: Treća ruska vakcina protiv koronavirusa koristi klasičnu tehnologiju „mrtvih virusa“\nTreća vakcina protiv koronavirusa registrovana je u Rusiji i zasniva se na „savršeno konvencionalnoj“ platformi, a oni kojima je injekcija ubrizgana nisu imali neželjene efekte, rekao je za RT šef naučnog centra "Čumakov", koji je vakcinu napravio.\nVakcina "KoviVak" dobila je nacionalno odobrenje u Rusiji 20. februara. Očekuje se da će prva serija doza biti dostupna javnosti sredinom marta, navodi se u saopštenju Vlade.\nVakcina je zasnovana na najtradicionalnijoj tehnologiji koja postoji već duže vreme i koja se široko koristi u celom svetu, rekao je za RT Ajdar Išmuhametov, generalni direktor Naučnog centra "Čumakov".\n„Globalno, skoro 100% vakcina sadrži ili deaktivirane ili žive patogene“, rekao je Išmuhametov, dodajući da ona koju je razvio njegov centar sadrži „deaktivirani“ (mrtvi) koronavirus. Ova vrsta vakcine simulira prirodni proces infekcije, uvođenjem imunološkog sistema u virus i "učenjem" tela da se bori protiv patogena bez rizika od širenja kroz telo i izazivanja bolesti, objasnio je on.\n„Dve nedelje nakon prve injekcije, dajemo čoveku još jednu da ojačamo imuni odgovor. Kao rezultat toga, telo postaje potpuno sposobno da se samostalno bori protiv virusa“, rekao je Išmuhametov, dodajući da ova vakcina uključuje dve doze, kao što je slučaj sa svim ostalim trenutno postojećim vakcinama protiv koronavirusa.\nZasnovana je na određenom primerku koronavirusa za koji je utvrđeno da je podložniji "deaktivaciji" i kontrolisanoj reprodukciji. Ipak, Išmuhametov veruje da će vakcina biti efikasna protiv svih sojeva koronavirusa, uključujući i južnoafričku varijantu, koja se navodno pokazala rezistentnom na vakcinu AstraZeneka.\n"Budući da govorimo o vakcini protiv celog virusa, odstupanja u genetskom nizu, nešto što nazivamo različitim sojevima ili različitim varijantama, su beznačajna i iznose manje od jedan procenat. Dakle ... bilo bi čudno pomisliti da vakcina protiv celog virusa možda neće uspeti da deluje protiv novih sojeva, s obzirom na to kako su male razlike“, rekao je on.\nKoviVak je dobio nacionalno odobrenje u Rusiji još u drugoj fazi kliničkih ispitivanja. Sada mora da prođe kroz treću fazu kako bi naučnici mogli precizno da procene njegovu efikasnost. Međutim, prva ispitivanja su već pokazala da nema neželjene efekte, rekao je on.\n„Najvažnije je da u ovom trenutku imamo vakcinu koja definitivno nema neželjenih efekata“, rekao je on, dodajući da od 300 dobrovoljaca nijedan nije prijavio nikakve simptome, osim povremenog bola oko mesta ubrizgavanja.\nCentar planira da objavi više podataka o svojoj vakcini za dva ili tri meseca, jer Išmuhametov kaže da njegov centar ne mora „da dokazuje bilo šta o našem institutu ili našim vakcinama“.\n„Radimo ovo 60 godina i pobedili smo dečiju paralizu i žutu groznicu“, rekao je on, dodajući da je centar "Čumakov" domaćin Centra za saradnju, nadzor i istraživanje poliovirusa i enterovirusa Svetske zdravstvene organizacije (SZO), te da aktivno sarađuje sa zdravstvenim telom UN-a.\nRanije je Rusija odobrila vakcinu "EpiVakKorona", koju je razvio Vektorski institut sa sedištem u Sibiru, i "Gam-KOVID-Vak" (poznat i kao "Sputnjik V") za hitnu upotrebu. Prva nacionalna vakcina, "Sputnik V", od tada je dobila odobrenje u više od 30 država, prema Ruskom fondu za direktna ulaganja (RDIF), koji je finansirao razvoj.\nZa razliku od nekih drugih, sve trenutne ruske vakcine, uključujući novouvedeni "KoviVak", mogu se čuvati u običnom frižideru, što olakšava distribuciju.\nfoto: © Reuters / Anton Vaganov / RT/ vostok.rs


Džastin Biber boluje od teške bolesti\nPostoji šansa za izlečenje: doktori su govorili o bolesti Džastina Bibera\nČini se da Džastina Bibera i Hejli Boldvin već nekoliko godina proganja nesreća: pre izvesnog vremena par je pričao o svojoj borbi da dobije dete.\nU martu, Hejli Boldvin je završila u bolnici sa oštećenjem mozga nakon što je osetila znakove moždanog udara. Tada su lekari uspeli da je brzo podignu na noge, a sada i njen muž ima zdravstvenih problema.\nDžastin Biber sinoć je priznao da boluje od teške bolesti. 28-godišnji pevač je na društvenoj mreži postavio snimak na kome kaže da će imati dugo lečenje, koje ne garantuje potpuno oslobađanje od simptoma bolesti. „Imam Ramsay Hunt sindrom – verovatno možete videti na mom licu da nešto nije u redu sa mnom. Nerv u uhu i facijalni nervi su pogođeni virusom, što uzrokuje paralizu lica. Ali ću se oporaviti: radim posebne vežbe za ovo, koje bi trebalo da mi pomognu da vratim lice u normalu“, rekao je pop umetnik na svom ličnom blogu, priznajući da još ne zna koliko će trajati opravak. Štaviše, priznao je da mu je potrebna podrška fanova: „Svakog dana mi je sve teže da jedem. Ovo je veoma frustrirajuće, molite se za mene.”\nLekari su rekli da je takva bolest veoma retka u mladosti, pa Biberov slučaj mogu nazvati neobičnim. Stručnjaci su takođe naveli da činjenica da mu je paralizovana samo polovina lica povećava šanse za brzi oporavak. „Ako se striktno pridržava plana lečenja, rezultat će biti primetan za nekoliko meseci, jer su nervni završeci, po svemu sudeći, samo delimično zahvaćeni“, rekao je novinarima otorinolaringolog Džon Ogalai sa Univerziteta Južne Kalifornije.\nDžastin Biber je pre nekoliko godina priznao da boluje od lajmske bolesti. Pevač se požalio da fanovi sumnjaju da koristi nedozvoljene supstance dok pokušava da se hrabro izbori sa bolešću koja je umnogome promenila njegov izgled.\nMeđutim, Džastin ne poriče da je u prošlosti imao problema sa lošim navikama. Sve odluke koje je doneo pre 20. godine Biber naziva „izuzetno pogrešnim“. „Trebalo mi je mnogo godina da se oporavim, izgradim odnose sa voljenima i promenim navike. Na sreću, Bog me je blagoslovio i nagradio ljudima koji me vole takvog kakav jesam“, priznao je Biber nedavno u intervjuu.\nNa korak od tragedije: zvezde koje su umalo stradale zbog paparaca\nDžej Lo je svoju 14-godišnju ćerku predstavila javnosti kao nebinarnu ličnost\n21.06.2022 Lifestyle - Celebrity\nAmber Herd otkrila da i dalje voli Džonija Depa uprkos klevetama\n„Apsolutno“, rekla je glumica „Akvamena“ u intervjuu u sredu. "Volim ga. Volela sam ga svim srcem. I dala sam sve od sebe da popravim duboko narušenu vezu, ali nisam mogla. Prema njemu uop...\n16.06.2022 Lifestyle - Celebrity\nOd Kejt Mos do Amber Herd: glavne žene u životu Džonija Depa\nDžoni Dep je nedavno proslavio 59. rođendan, a u čast ovog događaja, odlučili smo da se prisetimo njegovih najživopisnijih i kultnih romansa i pitamo psihologa zašto njegove ljubavne veze...\n14.06.2022 Lifestyle - Celebrity\nZašto princ Vilijam i Kejt Midlton nisu upoznali svoju decu sa Lilibet?\nVojvoda i vojvotkinja od Kembridža nisu iskoristili priliku da upoznaju svoju decu sa ćerkom princa Harija i Megan Markl prošlog vikenda – umesto toga otputovali su u Vels.\n13.06.2022 Lifestyle - Celebrity\nPrinc Hari je potrošio 95 dolara za prvi rođendanski poklon svoje ćerke\nČinilo se da su tek nedavno princ Hari i Megan Markl postali roditelji po drugi put, ali beba Lilibet već je proslavila svoj prvi rođendan.\n12.06.2022 Lifestyle - Celebrity\nSada je i zvanično: kraljica Elizabeta II imenovala je princa Čarlsa za...\nSada kada je proslava platinastog jubileja kraljice Elizabete II završena, britanski novinari se ponovo pitaju da li kraljica planira da se rastane sa svojim ovlašćenjima.\n11.06.2022 Lifestyle - Celebrity\nAerodrom, podmornica i stakleni zamak: najneobičnije kuće zvezda\nZvezde i ekstravagancija su nerazdvojni saputnici.\n„Loša majka": zašto je Kejt Midlton kritikovana zbog "nevaspitane" dece\nNa internetu je izbila žestoka debata o tome da li je vojvotkinja od Kembridža dobra majka.\n09.06.2022 Lifestyle - Celebrity\nZašto su Šakira i Žerar Pike raskinuli?\nŠakira i Žerar Pike zvanično su potvrdili da se razvode nakon 12 godina braka.\nDžoni Dep proslavio pobedu na sudu večerom od 63.000 dolara\nDžoni Dep zaista ima šta da slavi!\nĆerka Megan Markl iznenadila javnost neverovatnom sličnošću sa princem...\nPre neki dan, u Velikoj Britaniji je završena možda najgrandioznija proslava decenije, kraljičin platinasti jubilej.\n08.06.2022 Lifestyle - Celebrity\nZašto Elizabeta II uvek nosi svetle monohromatske stajlinge\nModni influenseri mogu beskrajno da nose svetle monohromatske total lookove, ali znamo da je glavni pokretač ovog trenda Elizabeta II.


Letovi između SAD i Šengena samo u ograničenom režimu - Aviatica\nIako su američke vlasti najavile zabranu letova između SAD i zemalja Šengena u Evropi, avio-kompanije nastavljaju sa letenjem na ovoj ruti.\nNije baš najjasnije kako je do ove zabune došlo, ali nakon delimičnog razjašnjenja situacije, avio-kompanije su najavile nastavak saobraćaja uz izvesna ograničenja. Ispostavilo se da se odluka o zabrani letova, zapravo odnosi na zabranu ulaska državljanima šengenskih zemalja u SAD.\nAir France nastavlja sa letovima\nAir France je tako najavio da će od 14. do 28. marta leteti regularno na linijama ka Atlanti, Čikagu, Detroitu, Los Anđelesu, Njujorku (JFK), San Francisku i Vašingtonu. U ovoj fazi Air France očekuje od američkih vlasti pojašnjenje o mogućnosti nastavka usluga ka Majamiju, Bostonu i Hjustonu.\nOva kompanija je saopštila da zajedno sa svojim partnerima, avio-kompanijama KLM, Delta Air Lines i Virgin Atlantic radi na donošenju plana za nastavak letova ka SAD i nakon 28. marta.\nNorwegian se bori za opstanak\nNorveški avio-prevoznik, Norwegian, koji se i pre izbijanja krize sa koronavirusom nalazio u veoma teškoj situaciji, saopštio je da bi ga zabrana letova ka SAD mogla koštati opstanka. Ovi letovi stvaraju preko petine prihoda kompanije koja se već duže vreme nalazi u programu restruktuiranja i svaki im je cent profita vredan kao suvo zlato.\nLufthansa Grupa redukuje letove\nSve avio-kompanije Lufthansa Grupe nastavljaju sa letovima ka SAD, ali uz brojne redukcije i čvršće međusobno povezivanje i usklađivanje tako redukovanih redova letenja.\nObjavljen je i specijalan red letenja koji će važiti od 14. marta. Prema tom planu, Austrian će leteti od Beča (VIE) do Čikaga (ORD), Lufthansa od Frankfurta (FRA) do Čikaga (ORD) i Njujorka (EWR), SWISS od Ciriha (ZRH) do Čikaga (ORD) i Njujorka (EWR), a Brussels Airlines od Brisela (BRU) do Vašingtona (IAD).\nSvi ostali letovi ova četiri avio-prevoznika će biti privremeno suspendovani do daljnjeg. Putnici koji lete ka drugim američkim gradovima će to moći da urade preko pomenutih gradova u saradnji sa američkom partnerskom avio-kompanijom United Airlines.\nAmerički državljani se vraćaju iz Evrope\nSvi američki državljani koji se nalaze u Evropi, Iranu ili Kini, moći će da se vrate u zemlju samo preko 11 aerodroma koji su određeni kao mesto ulaska.\nJoš uvek nisu poznate sve mere i procedure koje su propisane za ulazak u SAD, samo se zna da ova naredba stupa na snagu u petak, 13. marta u 23.59 po američkom istočnom vremenu.\nAir FranceDonald TrampEvropakoronavirusLufthansaNorwegianSADŠengenUSAzabrana letova


Povećanje plata i penzija pred izbore uvreda za ljude\n“Najavljeno povećanje plata i penzija za 10% je uvreda za sve ljude u Republici Srpskoj, pošto je inflacija već pojela i plate i penzije, a do avgusta će udar na svačiji džep biti još neuporedivo veći”, izjavio je predsjednik DNS-a Nenad Nešić.\n“Kada znamo da je prosječna plata 1.091 KM i penzija 431 KM, a vrijednost sindikalne potrošačke korpe 2.079 KM, od čega na hranu ide čak 847 KM, jasno je da ova vlast narodu ne nudi ništa osim još većeg siromaštva i gladi”, dodao je on.\nKako kaže inflacija će i ove godine ljudima pojesti više od jedne plate i penzije, što jednokratno predizborno povećanje od 10% svakako ne može nadomjestiti.\n“Da bi narod živio bolje moramo pokrenuti privredu, uložiti u poljoprivredu, energetiku, drvnoprerađivačku industriju i građevinarstvo, zaposliti 10.000 mladih i na realnim osnovama povećati prosječnu platu na 1.500 KM, a penziju na 750 KM”, naglasio je on.\nNEWER POSTZa zeleniji grad – Mozzart nastavlja ulaganje u Banjaluku\nOLDER POSTHapšenje zbog sumnje da je obljubio djevojčicu


Sjajni Dončić za pobedu Dalasa, tripl-dabl Hardena - SPORTSKI ŽURNAL\nSjajni Dončić za pobedu Dalasa, tripl-dabl Hardena\nOd ostalih mečeva izdvaja se trijumf Jute nad Los Anđeles Lejkersima od 113:95 uz 33 pogotka Donovana Mičela, kao i aktuelnog šampiona Golden Stejta nad Čikagom od 146:109, sa 30 poena Kleja Tompsona i 28 Stefa Karija\nKošarkaši Dalasa, ponovo zahvaljujući sjajnom Luki Dončiću, ostvarili su novu pobedu, ovog puta na gostovanju Minesoti sa 119:115\nDončiću su nedostajala dva skoka za trip-dabl, pored 29 poena i 12 asistencija, i na taj način Slovenac je potvrdio da igra u fantastičnoj formi već u prvoj sezoni u najjačoj ligi sveta.\nPratio ga je Harison Barns sa 23 pogotka, a kod Minesote najbolji je bio centar Karl-Entoni Tauns sa 30, devet više od Derika Rouza.\nOno što Dončiću nije uspelo sinoć jeste zvezdi Hjustona Džejmsu Hardenu u pobedi nad Klivlendom od 141:113.\nHarden je imao 43 poena, 12 asistencija i 10 skokova i tako obeležio veče u NBA ligi.\nOd ostalih mečeva izdvaja se trijumf Jute nad Los Anđeles Lejkersima od 113:95 uz 33 pogotka Donovana Mičela, kao i aktuelnog šampiona Golden Stejta nad Čikagom od 146:109, sa 30 poena Kleja Tompsona i 28 Stefa Karija.\nOstali rezultati: Filadelfija – Atlanta 121:123, Vašington – Milvoki 113:106, NJujork – Indijana 106:121, Toronto – Bruklin 122:105, Portland – Šarlot 127:96-\nJokić po dobijanju korone „ukazao” na NBA probleme


Izvoz u Veliku Britaniju - velika šansa za srpsku privredu - Pluton Logistics\nOporavak kupovine teretnih vozila u Srbiji u trećem kvartalu 2020.\nIzvoz u Veliku Britaniju – velika šansa za srpsku privredu\n27/04/2017 27/04/2017 marko\tizvoz, izvoz u UK, izvoz u Veliku Britaniju\nRobna razmena između Srbije i Ujedinjenog Kraljevstva prošle godine vredela je skoro 500 mil USD, raste srpski izvoz na britansko tržište, ali je dosta neiskorišćenih mogućnosti za intenzivnije privredne veze i saradnju kompanija. Veliki potencijal nose prehrambena, automobilska i industrija nameštaja, IT, medicinski turizam, rudarstvo, usluge, istaknuto je na konferenciji “Poslovati sa Velikom Britanijom – Bregzit – Šansa ili ne?”.\nSrbija je prošle godine prvi put ostvarila suficit u razmeni sa Velikom Britanijom od 53,3 mil USD i ovi pokazatelji treba još više da ohrabre srpske privrednike da u Britaniji vide pouzdanog partnera, posebno u IT sektoru, medicinskom turizmu, drvnoj i prehrambenoj industriji, rekao je Miroslav Miletić, potpredsednik PKS.\nSrbija je prošle godine povećala izvoz u Veliku Britaniju za 35% u odnosu na godinu ranije, a očekivanja su da se trend rasta nastavi, kao i da se izvozna struktura proširi što je više moguće finalnim proizvodima, dodao je Miletić.\n– Naš zajednički zadatak je da postojeće ekonomske veze proširimo i ojačamo otvarajući nova partnerstva između dve zemlje. Preduslov je i dalji razvoj privrede Srbije, kao i mogućnosti za obezbeđenje dovoljne količine robe i kontinuitet u izvozu. Neophodan je dodatni marketing i pojačana vidljivost privrednog potencijala Srbije, promocija na značajnim manifestacijama u Velikoj Britaniji i povezivanje sa kompanijama koje u svom sastavu imaju linije megamarketa – poručio je potpredsednik PKS.\nKako je istakao britanski ambasador u Srbiji Denis Kif, možda baš ovaj period predstavlja pravi trenutak da se povedu razgovori o jačim trgovinskim odnosima dve zemlje.\nAmbasador je dodao da je Ujedinjeno Kraljevstvo i dalje privlačno tržište za kompanije iz Srbije, dok naša zemlja za britanske firme predstavlja kapiju za ulazak na tržište celog Balkana.\nKonstatujući da je veliki broj srpskih kompanija prisutan u Britaniji, pre svega u oblasti poljoprivrede, industrije nameštaja, IT sektoru i automobilskoj industriji, Kif je rekao da će ta država, kada je reč o Srbiji, svoju pažnju usmeriti na četiri sektora – rudarstvo, finansijske i profesionalne usluge, automobilska industrija i maloprodaja.\n– Naša politika je politika otvorenih tržišta i nastavićemo da pomažemo firmama iz Srbije koje žele da ulažu u UK – ukazao je KIF.\nPotpredsednik Britansko-srpske privredne komore Tahir Hasanović podsetio je na činjenicu da je Velika Britanija peta najveća ekonomija na svetu, da je to veliko tržište, da se London, kao najveći finansijski centar Evrope, nalazi na svega tri sata leta avionom…\n– U Veliku Britaniju nećete ući kao u neistraženu teritoriju. Britanija ima veliku srpsku zajednicu i srpski biznis napredovao je u toj zemlji u godinama koje su za nama – rekao je Hasanović.\nPodseća da je istorija Ujedinjenog Kraljevstva obeležena trgovinom sa svim delovima sveta i da nikada nije zavisila od evropskih suseda, zbog čega ta država i njen glavni grad, kao internacionalni centar, predstavljaju dobru vezu sa ostatkom sveta.\nNenad Đurđević, direktor Sektora za ekonomske odnose sa inostranstvom PKS, rekao je da je tokom januara i februara 2017. povećana ukupna trgovinska razmena Srbije i Velike Britanije za 13,5 mil USD u odnosu na isti period 2016, i sada iznosi 76,1 mil USD.\nKada je reč o izvozu, ove godine je tokom januara i februara u Veliku Britaniju otpremljeno robe u iznosu od 42,6 mil USD, što je više za 19,2% u odnosu na isti period 2016, dok je uvezeno robe u iznosu od 33,5 mil USD, što je povećanje od 24,8% u odnosu na januar i februar 2016, naveo je Đurđević.\nSrpski izvoz na britansko tržište prošle godine vredeo je 265,8 mil USD. U Veliku Britaniju Srbija najviše izvozi električne mašine, aparate i uređaje (24,4% od ukupnog izvoza), proizvode od kaučuka (19,2%), povrće i voće (15,4%), dok iz te zemlje Srbija uvozi električne mašine, aparate i uređaje (8,6%), drumska vozila (7,8%), medicinske i farmaceutske proizvode (7,8%), hemijske materije (6,1%)…\nNa konferenciji su predstavljeni uspešni primeri poslovanja srpskih kompanija na britanskom tržištu i sa britanskim partnerima. Takođe predstavljeni su propisi i izvozne procedure za britansko tržište.\n← Uskoro otvaranje poglavlja 29 o carinskoj uniji\nVAŽNO: Praznični režim rada po carinarnicama za prvomajske praznike →\nANALIZA: U koje zemlje najviše izvozimo, iz kojih najviše uvozimo?\n06/07/2017 06/07/2017 marko\n23/11/2015 24/04/2017 marko\nNaplata putarine u Nemačkoj suprotna EU propisima – Prevoznici imaju pravo na POVRAĆAJ dela novca


Srbija BESPOTREBNO baca milione na čuvanje nafte u inostranstvu? - Bizlife.rs\nSrbija BESPOTREBNO baca milione na čuvanje nafte u inostranstvu?\n11:32 Beograd, 26/11/2017\nUmesto da kupuje sirovu naftu i derivate i popunjava skladišta kako bi formirala obavezne rezerve, što propisuju i standardi Evropske unije, Srbija troši desetine milione evra za rezervaciju goriva u inostranstvu, saznaje Danas.\nPrema rečima sagovornika Danasa koji je želeo da ostane anoniman, samo u prošloj godini je potrošeno 30 miliona evra za kupovinu tiketa za rezervaciju goriva, dok državna skladišta stoje prazna.\nPo zahtevu Brisela, Srbija od 2023. godine mora da raspolaže obaveznim rezervama za 90 dana. Ovo pitanje je izuzetno važno i za otvaranje poglavlja 15 na putu Srbije ka EU jer su obavezne rezerve nafte jedno od ključnih pitanja u toj oblasti.\nOd oktobra 2014. godine u Srbiji se naplaćuje taksa od 2,6 dinara po litri goriva za obezbeđivanje potrebnih novčanih sredstava za nabavku obaveznih rezervi nafte.\nObavezne rezerve nafte mogu se formirati i održavati u sirovoj nafti, derivatima nafte kao i ugovornim pravima o kupovini određenih količina nafte i derivata nafte pri čemu najmanje jedna trećina obaveze čuvanja rezervi treba da bude u gotovim proizvodima.\nZa svaku državu je najjeftinije u tom slučaju da kupuje sirovu naftu i derivate i popunjava skladišta. Međutim, nadležni u Vladi Srbije se umesto toga odlučuju za najskuplju opciju, a to je plaćanje rezervacija nafte i goriva u inostranstvu iako za to, u ovom trenutku, ne postoji potreba, ističe izvor.\nPrema njegovim rečima, rezervacija goriva u inostranstvu odnosno kupovina tiketa za rezervaciju goriva se praktikuje samo u ekstremnim slučajevima, kada je nekoj zemlji u kratkom vremenskom intervalu potrebno da obezbedi gorivo pa ga zato unapred rezerviše.\nKada država kupuje tikete za rezervaciju goriva, obavezna je da dobavljaču plati to što on čuva tražene količine za određenog klijenta, te mu ih prodaje onog trenutka kada je ovom potrebno.\nZnači, plaća se dupla cena – za rezervaciju i za gorivo koje se preuzima. Inače, Srbija u ovom trenutku apsolutno nema nijedan razlog da na taj način nabavlja obavezne rezerve naftnih derivata jer rok za njihovo formiranje ističe tek za šest godina. Drugim rečima, ne postoji bilo kakav razlog za žurbu, navodi sagovornik DANASA.\nnafta gorivo iznajmljivanje Srbija inostranstvo rezerve


Spisak seoskih puteva koji će biti asfaltirani (VIDEO) - KRUG\nSpisak seoskih puteva koji će biti asfaltirani (VIDEO)\nU pitanju su ulice i nekategorisani putevi koji će biti rekonstrisani i asfaltirani tokom ovog proleća i leta, uz učešće građana od 15%. Ovim će biti utrošeno malo više od polovine planiranih budžetskih sredstava, a radovi na ostalim putevima obaviće se u drugoj polovini godine\nGradsko veće je na današnjoj sednici prihvatilo predlog JP za uređivanje građevinsko zemljišta Kraljevo prema kome će u narednih nekoliko meseci biti rekonstruisana i asfaltirana 22 putna pravca na teritoriji koju pokriva Generalni urbanistički plan (GUP) i 13 puteva van GUP-a. U finansiranju će učestvovati građani sa 15% sredstava, a spiskove puteva i udeo koji građani treba da prikupe za svaki od njih objavljujemo na kraju teksta.\nUkupna dužina koja će biti asfaltirana je 6,5 kilometara, ukupna vrednost je 42,4 miliona dinara, od čega će 36 miliona biti plaćeno iz gradskog budžeta, a meštani će učestvovati sa ukupno 6,4 miliona dinara.\nOvo je samo deo putnih pravaca čije asfaltiranje je predviđeno za ovu godinu. U budžetu je za ovu namenu u 2022. godini predviđeno 60 miliona dinara, pa će ostali radovi biti izvedeni u drugoj polovini godine. Međutim, gradonačelnik Predrag Terzić najavljuje da će iznos biti znatno veći nakon rebalansa budžeta:\n– U budžetu za 2016. u asfaltiranje seoskih puteva uložili smo svega 35 miliona dinara, a prošle godine čak 135 miliona. Naša namera je da u okviru rebalansa za ovu godinu izdvojimo znatno više od predviđenih 60 miliona, pa više i u odnosu na prošlogodišnjih 135 miliona.\nNa sednici je ukazano na problem meštana koji žive u razuđenim selima, kao i na puteve koji povezuju više sela ili udaljene zaseoke. Domaćinstvima koja žive na takvom području je previše da skupe 15% vrednosti radova na putu pored koga stotinama metara, pa i po nekoliko kilometara niko ne živi. Terzić je rekao da se traži rešenje i za ovaj problem:\n– Znamo da na seoskom području živi sve manje ljudi i da je neophodna infrastruktura da bi se zadržali: putevi, vodovodna i kanalizaciona mreža… Zato iz godine u godinu izdvajamo sve više sredstava. Poseban problem su putni pravci koji se nalaze između nekoliko sela, gde onda meštani ne mogu da obezbede dovoljno sredstava. Zato ćemo u okviru izmena Programa uređivanja građevinskog zemljišta za 2022. ili za narednu godinu imati posebnu stavku koja će omogućiti da se asfaltiraju i ti duži putni pravci.\nPutni pravci u okviru GUP-a na kojima će se raditi u narednim mesecima su:\nAsfaltiranje ulica i puteva u okviru GUP-a Kraljevo\nAsfaltiranje ulica i puteva van GUP-a Kraljevo\nTags: asfaltiranje Kraljevo, asfaltranje seoskih puteva, budžet Kraljevo za 2022., Generalni urbanistički plan Kraljevo, Kraljevo, nekategorisani putevi, portal Krug, Predrag Terzić\nMuzička radionica za decu u kraljevačkoj biblioteci\nUhapšen osumnjičeni za pretnju sekirom i krađu\n3 komentara za naslov “Spisak seoskih puteva koji će biti asfaltirani (VIDEO)”\nSnežana Pajović says:\n24.04.2022 at 06:22\nA da završite u Vitanovcu ono gde nije urađeno!?Pare su date ,gde su završile običan čovek ne zna, tako je i sa osvetljenjem…..ko se bavio time radio je po sopstvenom nahođenju, dokle mu se sviđa….avradi se o ” prepostenim” likovima, kao i uvek……\nKada radite- radite do kraja i svima a ne tu i tamo!!!!!\nKomisije na teren da se sve proveri!\nZadušni Deda says:\n20.04.2022 at 18:43\nDeluje mi da podmeću lavore gde curi, a curi na sve strane… KV ima veliku površinu i veliki broj razuđenih naselja. Mnoga nemaju svetlu budućnost. Da li treba po skoro pustim sokacima ulagati, malo ovde, malo onde ili sve aktivnosti usmeriti na nešto manje mesta, a time postići mnogo više?\n22.04.2022 at 08:18\nSta je sa 2. Proleterskom, na 800 m od Milutina nema ni trotora ni atmosferske kanalizacija, medju najduzim ulicama u Kraljevu, zila kucavica saobracaja u ovom delu grada, deca idu u skolu a neodgovorni vozaci jure ko ludi, gde je tu bezbednost, a porez placaju gradjani i to 2. Zona, ej pa to je tako cinicno. Pitacu i predsednika i premijera, jer ove nase bas briga da rese problem.


Opozicija na izborima tijesno pobjedila, čime se završila 29-godišnja vladavina DPS-a predvođena Milom Đukanovićem, koju su karakterisale korupcija, kršenje ljudskih prava, represija nad medijima...\n77196 pregleda\t447 reakcija\t58 komentar(a)\nČlanovi bivšeg NKT-a, Foto: Twitter\nVlada je tokom pandemije koronavirusa u 2020. kršila prava kretanja, mirna okupljanja, prava na privatnost, a bilo je i slučajeva diskriminacije.\nTo, između ostaloga, stoji u izvještaju za Crnu Goru međunarodne organizacije Amnesti internešnal.\nIz te organizacije podsjećaju, da je opozicija tijesno pobjedila na parlamentarnim izborima u avgustu, čime se završila 29-godišnja vladavina Demokratske partije socijalista (DPS) predvođene Milom Đukanovićem i kao premijerom i kao predsjednikom.\n"Taj period je karakterisala korupcija, kršenje ljudskih prava, represije nad medijima i nekažnjivost ratnih zločina. Crna Gora je jedina evropska zemlja gdje su se objavljivali spiskovi pojedinaca kojima je određena samoizolacija, kao mjera suzbijanja širenja koronavirusa", stoji u izvještaju.\nKad je u pitanju sloboda okupljanja, Amnesti konstatuje da su pristalice Mitropolije crnogorske primorske počeli proteste krajem 2019. godine protiv zakona o slobodi vjeroispovjesti.\n"U maju policija u Nikšiću je uhapsila episkopa i sedam sveštenika zbog toga što su protestovali uprkos zabrani okupljanja zbog spriječavanja širenja koronavirusa, a njihovi podržavaoci su bili rastjerani suzavcem. Pristalice MCP su i u drugim gradovima takođe rastjerivani suzavcem", konstatuje se u izvještaju.\nPodsjećaju da je policija prebila pristalice opozicionih partija koji su protestovali u Budvi u junu proše godine.\nAmnesti još navodi da zločini iz 90-ih nisu ni istraženi, ali i da nisu dobili sudski epilog.\nDržavni tužilac nije uspio da efiksano istraži optužbe da je policija mučila, čak i elektrošokovima, dva osumnjičena i jednog svjedoka kako bi iznudila priznanje u dva slučaja podmetanje bombe u maju, odnosno u junu.\n"U decembru Ombudsman je saopštio da je policija maltretirala svjedoka. Jedan optuženi je oslobođen jer je sud smatrao da je njegovo priznanje iznuđeno", navodi se u izvještaju.\nKad je u pitanju sloboda izražavanja, Amnesti konstatuje da se nastavlja nekažnjivost napada na novinare uključujući i istraživačku novinarku Oliveru Lakić na koju je pucano 2018. godine.\n"NVO Akcija za ljudska prava je u decembru tražila od državnog tužioca zaštitu za Oliveru Lakić i to nakon što je otkriven plan za njeno ubistvo", navodi se u izvještaju.\nNaglašavaju da su u januaru tri novinara zadržana u pritvoru, između 14 i 28 sati zbog "izazivanja panike".\n"Na sličan način tretirani su i pojedini građani, a četiri osobe su prošle na sličan način zbog navodnog širenja lažnih vijesti o koronavirusu na društvenim mrežama", navodi se izvještaju.\nViši sud odbacio je optužbe protiv dva građanina zbog kritike javnih funkcionera na internetu.\nU dijelu izvještaja koji tretira diskriminaciju, ističe se da je Skupština Crne Gore u julu usvojila zakon o istopolnom partnerstvu, ali tim zajednicama nije dozvoljeno da usvoje djecu.\nNavode još i primjer iz aprila kada je policija nadgledala karantin dug tri sedmice u romskom dijelu naselja Konik, nadgledajući tako 1.200 pripadnika RE populacije, i to samo zbog toga što je registrovan jedan slučaj zaraze koronavirusom.\n"Ženske NVO su se u aprilu udružile u koaliciju koja podržava i pomaže žene žrtve nasilja", zaključuje se u izvještaju Amnesti internationala.\nAmnesti InternešnelDPSMilo ĐukanovićVlada Crne GorekoronavriusCOVID 19ljudska pravakršenje ljudskih prava


Aždaha oduševila petrovačku publiku\n25.03.2015 Aždaha oduševila petrovačku publiku\nDruge festivalske večeri šeste smotre glumačkih ostvarenja "Gulini dani" u Petrovcu na Mlavi, publika je videla predstavu "Sveti Georgije ubija aždahu" koprodukciju pozorišta "Janko Veselinović" Bogatić i pozorišta Doma kulture Prnjavor koju je po tekstu Dušana Kovačević režirao Ivan Tomašević.\nSala doma kulture bila je ispunjena do poslednjeg mesta, a petrovačka publika sa oduševljenjem je pozdravila nastup glumaca iz Bogatića i Prnjavora. Domaći žiri u sastavu Vladan Živković glumac (predsednik žirija) i članovi Aleksandar Volić režiser i Marija Petrović glumica, nije imao nimalo lak zadatak. Sjajne role koje su imali proslavljeni glumci oba pozorišta Branislav Ković, Mina Šanković, Zoran Katić i Zoran Kalabić, ispraćeni su ovacijama od strane publike.\nZa glumca večeri proglašena je Jelica Đonlić za ulogu tetka Slavke. Jelica Đonlić je ponela plaketu "Dragoljub Milosavljević Gula" koju joj je uručio Miodrag Lukić -direktor Kulturno prosvetnog centra Petrovac na Mlavi. Učešćem na festivalu nastavljena je dugogodišnja saradnja dva pozorišta.\nVi ste posetilac br: 12 288 001


Vazduhoplovni savez Srbije proglasio svoje najbolje sportiste za 2018. godinu; Dodeljene dve statue "Zlatni orao" - Tango Six\nPored najboljih vazduhoplovnih sportista, proglašeni su i najuspešniji po posebnim vazduhoplovnim granama / Foto: Vazduhoplovni savez Srbije\nVazduhoplovni savez Srbije proglasio svoje najbolje sportiste za 2018. godinu; Dodeljene dve statue „Zlatni orao“\nVazduhoplovni savez Srbije danas je u prostorijama Aero-kluba proglasio najbolje vazduhopovne sportiste za prethodnu godinu, saopšteno je iz Saveza. Pored najboljih vazduhoplovnih sportista, proglašeni su i najuspešniji po posebnim vazduhoplovnim granama kao što su paraglajsing, padobranstvo, ultra lako letenje, vazduhoplovno i raketno modelarstvo, opšta avijacija i vazduhoplovno jedriličarstvo.\nKako navode, na ceremoniji proglašenja dodeljene su i dve najveće nagrade – statue „Zlatni orao“ – za letačku i neletačku granu vazduhoplovnog sporta i to pilotu paraglajderu Vladimiru Bačaninu iz Paraglajding kluba „ER 037“ iz Kruševca i vazduhoplovnom modelaru Svetozaru Gostojiću iz Aero-kluba „Zrenjanin“:\n– Vladimir je prošle godine osvojio titule državnog prvaka i pobednika lige Srbije u preletu paraglajderom. Član je reprezentacije Srbije, naš najbolje plasirani pilot u disciplini prelet na svetskoj rang listi i zaslužni sportista nacionalnog ranga. Takođe, Vladimir je jedini pilot iz Srbije koji se plasirao na Super finale Svetskog kupa u paraglajdingu, koje će okupiti 150 najboljih pilota sveta.\nSa druge strane, Svetozar je postao vicešampion Evrope u 2018. godini, a sa reprezentacijom je ekipno osvojio titulu evropskih prvaka. Takođe je i deo tima koji je aktuelni svetski prvak u vazduhoplovnom modelarstvu u kategoriji F1B. –\nDobitnik „Zlatnog orla“ u letačkoj grani sporta / Foto: Vazduhoplovni savez Srbije\nOsim najboljim sportistima, dodeljene su i medalje rekorda za postignute državne rekorde u 2018. godini, a jedan od dobitnika je i padobranac sa invaliditetom Goran Todorović Faca koji je postavio rekord od pet skočenih padobranskih skokova u tandemu sa visine od 6000 metara, ističu iz Saveza.\nGoran Todorović Faca, dobitnik medalje rekorda / Foto: Vazduhoplovni savez Srbije\nNa ceremoniji proglašenja uručena su i priznanja pojedincima i institucijma koje su doprinele razvoju i napretku vazduhoplovstva, kažu iz Saveza i dodaju:\n– Specijalno priznanje za poseban doprinos vazduhoplovstvu pripalo je ministru Aleksandru Vulinu budući da je Ministarstvo odbrane jedan od najvažnijih saradnika Vazduhoplovnog saveza Srbije.\nZlatne plakete su dodeljene i Кomadantu RV i PVO Dušku Žarkoviću, direktoru srpsko-ruskog humanitarnog centara iz Niša Viktoru Guljeviču, Goranu Stojkoviću iz Aero-kluba „Ćuprija“ , Goranu Panoviću iz Novog Sada i legendi vazduhoplovnog jedriličarstva Živi Frencu iz Aero-kluba „Vaja“ iz Beograda. –


Naredne srijede konstituirajuća sjednica Skupštine TK: Većina bez SDA i PDA\nPOLITIKA Enver Bijedić za Avaz.ba\nGlavni cilj da se na području Tuzlanskog kantona formira programska koalicija, koja će riješiti nagomilane probleme\nKonstituirajuća sjednica Skupštine Tuzlanskog kantona (TK) zakazana je za narednu srijedu s početkom u 10 sati, potvrdio je za Avaz.ba predsjednik Kantonalnog odbora SDP-a Enver Bijedić. Skupštinska većina u TK će biti formirana bez SDA i PDA.\nOn je naglasio da će na ovoj sjednici biti potvrđeni mandati novoizabranih poslanika u Skupštini Tuzlanskog kantona.\nBijedić je naglasio da će se u srijedu formirati dva poslanička kluba (hrvatskog i srpskog naroda), a ujedno će biti formirane i dvije komisije privremenog karaktera, administrativna i komisija za izbor i imenovanje.\n- Ove komisije nisu trajno rješenje, nego prijelazno, do momenta dok se Skupština ne formira u punom sastavu - rekao je Bijedić.\nNa pitanje o imenu potencijalnog premijera, Bijedić je naglasio da je logičan izbor da će budući premijer TK biti iz redova SDP-a, kao pobjednika izbora na TK.\n- Postoje razne špekulacije, ali unutar SDP-a još nismo razgovarali o imenu premijera. Mi u SDP-u ćemo putem partijske kadrovske komisije doći do prijedloga za premijera. Prijedloge općinskih organizacija će obraditi kadrovska komisija, koja će svoj prijedlog dostaviti Predsjedništvu KO SDP-a, koje će donijeti drugostepenu odluku. Konačnu odluku će donijeti Kantonalni odbor SDP-a u punom sastavu, sa oko 100 članova - zaključio je Bijedić.\nBijedić je potcrtao da je glavni cilj da se na području Tuzlanskog kantona formira programska koalicija koja će riješiti nagomilane probleme.\nEnver Bijedić SDP Tuzlanski kanton Skupština\nBijedić: Informacije o navodnom dogovoru između SDP-a i SDA u TK su zlonamjerne izmišljotine\nEnver Bijedić na pres-konferenciji aktuelnu vlast ocijenio nulom\nKantonalni odbor SDP BiH Tuzla najoštrije osuđuje posljednje istupe Komšića


To se navodi u zajedničkom saopštenju Samostalnog sindikata radnika u zdravstvu i socijalnoj zaštiti RS i Sindikata zdravstva i socijalne zaštite RS, iz kojih poručuju da će delovati zajedno sa ostalim sindikatima u ovoj oblasti, čiji predstavnici, kako naglašavaju, takođe nisu saglasni sa ovim planom povećanja plata, piše Srpskainfo.\n– Juče je, na poziv ministra zdravlja i socijalne zaštite RS Alena Šeranića održan sastanak Radne grupe za analizu i usaglašavanje izmjena i dopuna Zakona o platama zaposlenih u javnim ustanovama u oblasti zdravstva i odredbi kolektivnog ugovora kojim se regulišu plate i naknade u oblasti zdravstva. Ministar je upoznao članove radne grupe sa planom resornog ministarstva i Vlade RS da se zaposlenim u javnim ustanovama u oblasti zdravstva Srpske povećaju plate za pet odsto. To bi bilo urađeno donošenjem novog Zakona o platama zaposlenih u javnim ustanovama u oblasti zdravstva po hitnom postupku, a zakon bi, po rečima ministra zdravlja i socijalne zaštite, stupio na snagu 1. juna ove godine – navodi se u saopštenju.\nSindikalci naglašavaju da su članovi radne grupe imenovani ispred Samostalnog sindikata radnika u zdravstvu i socijalnoj zaštiti RS i Sindikata zdravstva i socijalne zaštite RS ukazali ministru na to da je plan resornog ministarstva i Vlade RS u potpunosti neprihvatljiv za članove i jednog i drugog sindikata.\n– Istakli smo da se ovakvim minornim povećanjem plate omalovažavaju svi zaposleni u javnim ustanovama u oblasti zdravstva Srpske, koji i pored niskih primanja danonoćno ulažu maksimalne napore kako bi na najbolji mogući nači zaštitili zdravlje stanovništva RS, u vreme aktuelne epidemiološke krize izazvane pojavom i širenjem korona virusa – poručuju sindikalci.\nMedicinska sestra slučajno snimila trenutak kada saznaje da ima koronu


Svečano otvoren peti Svetosavski omladinski kamp na Ozrenu – Glas Regije\nPETROVO – U konaku Svetog kralja Dragutina u neposrednoj blizini manastira Ozren juče je otvoren peti Svetosavski omladinski kamp, u kojem će boraviti dječaci i djevojčice uzrasta od 12 do 15 godina iz zvorničko-tuzlanske i banjalučke eparhije, kao i troje iz Srbije. Kamp organizuje Misijski fond Eparhije zvorničko-tuzlanske, a u tri sedmodnevne smjene boraviće po 24 polaznika.\nKoordinator kampa sveštenik Srđan Radmanović rekao je da je kamp organizovan s ciljem vjerske edukacije, a ove godine akcenat je stavljen na socijalni sadržaj. Kako je naglasio, kamp obuhvata istorijsko predanje i kulturološki vid vaspitavanja mladih, koji će biti ostvareni kroz brojna predavanja. Radmanović je naveo da su zahvaljujući spoljnim saradnicama organizovane i kreativne radionice fotografije, kaligrafije, vajarstva, ali i sportska druženja, izleti i posjete kulturnim i istorijskim spomenicima u Petrovu i Doboju.\nKamp se održava u konaku Svetog kralja Dragutina, renoviranom i adaptiranom odmaralištu manastira Ozren, gdje su polaznicima na raspolaganju brojni sportski sadržaji, televizija, internet i odlična domaća kuhinja.\nStarješina manastira Ozren iguman Gavrilo blagoslovivši početak ovogodišnjeg okupljanja pravoslavne omladine na Ozrenu, rekao je da je održavanje ovog kampa jedinstveno u Srpskoj pravoslavnoj crkvi, ali i obaveza da se omogući duhovno sazrijevanje mladih. On je naveo da će, pored duhovnog osnaživanja, mladima goditi boravak u čistoj i zdravoj prirodi, kojom je bogat ozrenski kraj.\nSvetosavski omladinski kamp na Ozrenu finansira Eparhija zvorničko-tuzlanska uz pomoć humanitarne organizacije “Vrld vižn” i opštine Petrovo. Načelnik opštine Ozren Petković najavio je da će u skladu sa mogućnostima, kao i potrebama crkve, nastaviti da podržava ovaj kamp.\nPredstavnik humanitarne organizacije “Vorld vižn” Nikica Lubura Reljić napomenula je da su već petu godinu prisutni u organizaciji kampa da bi djeca stekla nova znanja, prijatelje, te podijelila iskustva sa vršnjacima iz svojih sredina.\n« SUDAR “PORŠEA” i “BMV”: Četvorica povrijeđena, jedan iz…\nKuzmić teško povrijeđen u saobraćajci u Banjaluci »\n13. Decembra 2019., 8:31


Da li bi Srbija trebalo da učestvuje u NATO misijama u svetu? - European Western Balkans\nAutor Aleksandar Ivković 30. 08. 2021. 01. 09. 2021.\nVojska Republike Srbije; Foto: Ministarstvo odbrane Republike Srbije\nPet dana nakon pada Kabula u ruke Talibana, 20. avgusta, NATO je i zvanično suspendovao sve aktivnosti podrške avganistanskim vlastima, koje je proteklih šest godina sprovodio kroz neborbenu misiju “Odlučna podrška”.\nPovlačenje NATO-a iz Avganistana najavljeno je u aprilu, nakon sporazuma SAD sa Talibanima, ali način na koji se ono odigralo, uz urušavanje vlade u roku od samo nekoliko nedelja, a potom i terorističke napade na kabulskom aerodromu, izazvao je žestoke negativne reakcije i kritike vlade ne samo u vodećoj zemlji NATO-misije, Sjedinjenim Američkim Državama, već i drugim njenim učesnicama, poput Nemačke i Ujedinjenog Kraljevstva.\nNesumnjivo je da će se debata o tome da li je povlačenje bilo neophodno nastaviti, ali je takođe nesumnjivo i da se prekida NATO misija “Odlučna podrška”. Za razliku od Međunarodnih snaga za bezbednosnu pomoć, koje su od 2001. do 2014. aktivno radile na održavanju bezbednosti u Avganistanu, ova misija, čiji je mandat počeo 1. januara 2015. godine, za cilj je imala da trenira, savetuje i pomaže sada bivšim državnim institucijama. Misiju je u februaru 2021. godine, prema podacima Alijanse, činilo oko 10.000 vojnika, od čega je najveći bio kontigent SAD, sa 2.500, praćen Nemačkom, sa 1.300 vojnika.\nOd NATO članica u regionu Zapadnog Balkana, trupe u ovoj misiji su u februaru imale Albanija (99) i Severna Makedonija (17).\nU “Odlučnoj podršci”, međutim, nisu učestvovale samo zemlje članice NATO-a, već i partnerske zemlje, uključujući i učesnice programa Partnerstvo za mir. Tako je treći najveći kontigent dala Gruzija (860), a učesnike je imala i Bosna i Hercegovina, sa 66 trupa. Tu su, osim toga, bile i trupe Jermenije i Azerbejdžana, Finske, Švedske i Austrije, kao i drugih evroazijskih ne-članica NATO-a.\nSrbija, međutim, nikada nije učestvovala u ovoj misiji, iako je za to u jednom trenutku postojala ideja, podseća za European Western Balkans Vuk Vuksanović, istraživač Beogradskog centra za bezbednosnu politiku (BCBP).\n“Između 2000. i 2008. godine i vlade DS-a i DSS-a su govoile o evroatlantskim integracijama, čak su postojali i planovi za slanje srpskih vojnika u NATO misije. Kako je Srbija postala članica Partnerstva za mir, postojala je ideja da Srbija učestvuje u tadašnjoj misiji NATO-a u Avganistanu ISAF (Međunarodne snage za bezbednosnu pomoć)”, kaže Vuksanović.\nOva ideja, kaže on, ipak je odbačena jer se smatralo neprikladnim da Srbija učestvuje u misiji NATO-a, kada NATO ima svoju misiju KFOR na Kosovu.\n“Nezavisnost Kosova i nepopularnost NATO-a u srpskom javnom mnjenju su ubile svaku ideju da Srbija učestvuje u NATO misijama. Pritom, ne treba zaboraviti faktor Rusije. Iako postoje pojedinačne ideje kod srpskog rukovodstva da se pokuša pridobiti američka naklonost učešćem u nekoj misiji, uvek se javi bojazan da bi učešće srpskih vojnika u misiji sa američkim kolegama, razbesnelo Moskvu na koju se Beograd oslanja po pitanju Kosova”, naglašava Vuksanović.\nNa pitanje da li, s obzirom na to kako se završila ova NATO misija u Avganistanu, Srbija može da bude zadovoljna što u njoj nije učestvovala, Vuksanović kaže da je to delimično tačno.\n“Srbija može delimično da bude zadovoljna činjenicom da će reći nismo učestvovali u misiji NATO-a u Avganistanu i samim tim nismo učestvovali u američkom neuspelom geopolitičkom eksperimentu. Pored toga, postoji jaka analogija jer politika liberalnog intervencionizma i izgradnje država koja je motivisala američki rat u Avganistanu je ista ona ideologija koja je dovela do NATO intervencije 1999. godine i gubitka Kosova za Srbiju”, kaže on.\nSrbija, međutim, ne odbija učešće u mirovnim misijama pod vođstvom Ujedinjenih nacija i Evropske unije. Trenutno, prema podacima UN, Srbija stavljanja na raspolaganje oko 250 vojnika za mirovne misije. Od toga, 172 je angažovano u Prelaznoj misiji Ujedinjenih nacija u Libanu (UNIFL), 72 u Multidimenzionalnoj integrisanoj misiji za stabilizaciju u Centralnoafričkoj republci (MINUSCA) i pet u Mirovnoj misiji Ujedinjenih nacija na Kipru (UNFICYP), gde se Srbija, nakon pauze, vratila početkom ove godine.\nNajveće je prisustvo Srbije u Libanu, gde Ujedinjene nacije imaju misiju još od 1978. godine. Njeni ciljevi su nadgledanje prestanka neprijateljstava, pomoć i podrška libanskoj vojsci i bezbednom povratku raseljenih lica. Misiju čini, slično kao u Avganistanu, skoro 10.000 vojnika, a najveće prisustvo ima Indonezija, praćena Italijom.\nJula ove godine, generalni sekretar UN za mirovne operacije Žan-Pjer Lakoroa zahvalio se Srbiji na podršci mirovnim misijama Ujedinjenih nacija, naglašavajući da je devet pripadnika uniformisanog osoblja Srbije izgubilo život pod zastavom UN.\nOsim u misijama UN, Srbija učestvuje i u misijama Evropske unije, koje su značajno manjeg obima, te je u njima trenutno angažovano 17 učesnika iz Srbije.\nU EU trening misiji u Somaliji (EUTM Somalia), koja broji oko 200 trupa, Srbija, prema podacima Ministarstva spoljnih poslova, ima šest pripadnika. Cilj misije sličan je onom koji je NATO misija imala u Avganistanu – da ojača odbrambene institucije Somalije kroz trening, nadgledanje i savetovanje. Dodatno, Srbija ima četiri pripadnika operacije “Atalanta” EU mornaričkih snaga, takođe u Somaliji (EUNAVFOR Somalia), čiji je glavni cilj borba protiv pirata. U obe ove misije Srbija učestvuje od 2012. godine.\nOsim toga, Srbija se 2016. priključila i EU trening misiji u Centralnoafričkoj republici, gde je takođe prisutna preko misije Ujedinjenih nacija. Sedam pripadnika vojske Srbije učestvuju u ovoj misiji koja broji 248 vojnog i civilnog osoblja.\nSrbija, dakle, najveći deo svojih trupa angažuje u okviru Ujedinjenih nacija. Situacija je suprotna u državama regiona, koje u UN imaju samo simbolično učešće, dok je većina njihovih trupa angažovana u okviru NATO-a.\nVojske Albanije i Severne Makedonije su, tako, bile angažovana u NATO misijama u Avganistanu i Iraku, kao i u okviru snaga KFOR-a na Kosovu, gde trenutno učestvuje 29 vojnika iz Albanije i 44 vojnika iz Severne Makedonije. Crna Gora ranije je okončala svoje učešće u Avganistanu, a trenutno ima jednog predstavnika u Iraku i dva u KFOR-u.\nU NATO misijama, kao što je ranije istaknuto, ne učestvuju samo članice Alijanse, već i partnerske države, poput članica programa Partnerstvo za mir. Bosna i Hercegovina, članica PzM kao i Srbija, zaključno sa 2018. godinom učestvovala je u UN misijama u Maliju, Etiopiji i DR Kongu, EU misiji u Centralnoafričkoj republici i NATO misijama u Avganistanu i Iraku.\nOvaj podatak vraća fokus na neučešće Srbije u NATO misijama. Igor Novaković, direktor istražovanja Centra za međunarodne i bezbednosne poslove (ISAC) kaže da, iako je Srbija jedna od članica koja ima visok intenzitet saradnje sa NATO-om u okviru partnerstva za mir, u napredne članice Partnerstva za mir računaju one članice koje šalju svoje ljudstvo u misiju NATO-a, što Srbija do sada ne radi. I on kao razlog za to vidi istorijsko nasleđe i sentimente prema Alijansi koje postoje u javnosti.\n“Nisam siguran koliko su tu isključivo u pitanju sentimenti građana, verujem da postoje određeni sentimenti kod političara. Ali to ne znači da ne postoji razumevanje država članica NATO-a za to. Samom činjenicom da, ako Srbija pošalje svoje ljudsvo u Afriku ili na Bliski istok pod zastavom UN ili EU, to znači da neka zapadna država ne mora da šalje svoje vojnike. I samim tim im mi olakšavamo teret. Tako da ta činjenica što mi ne učestvujemo u misijama NATO-a ne znači puno, mada u suštini to ne bi bilo ni loše. Time, sem u javnosti, domaćoj, mi bismo malo toga mogli da izgubimo”, zaključuje Novaković.\nNedostatak značajnijeg pritiska da se Srbija priključi NATO misijama, kao i mogućem negativnom publicitetu koji će doneti iskustvo u Avganistanu, upućuje na nastavak ove situacije u narednim godinama.\nČlanak je ažuriran.\nIgor NovakovićmisijeNATO2021RegionSrbijaVuk Vuksanović\n15 godina učešća Srbije u programu Partnerstvo za mir 2006-2021\nVarhelji i Fajon različito o izbornim uslovima u Srbiji\nEWB 06. 02. 2020. 07. 02. 2020.\nEuropean Western Balkans zvanično predstavljen javnosti\nNikola S. Ristić 05. 05. 2017. 05. 05. 2017.


Unapređenje kvaliteta vazduha i kroz održivu zelenu mobilnost - Valjevo\nUnapređenje kvaliteta vazduha i kroz održivu zelenu mobilnost\nPosted by: REDAKCIJA VALJEVSKA POSLA in UdahnimO2 – Faza dva! 19. September 2021.\tComments Off on Unapređenje kvaliteta vazduha i kroz održivu zelenu mobilnost\nMinistarka zaštite životne sredine u Vladi Republike Srbije Irena Vujović izjavila je da je resorno ministarstvo u ovoj godini opredelilo najveća sredstva do sada kako bi subvencionisalo kupovinu električnih i hibridnih vozila, čime je dalo doprinos krajnjem cilju, a to je bolji kvalitet vazduha kroz održivu zelenu mobilnost.\nVujović je, otvarajući konferenciju „Eko mobilnost“, navela podatak da je ove godine inicijalno izdvojeno 120 miliona dinara za podršku fizičkim i pravnim licima prilikom kupovine eko-vozila.\n“Kada smo dobili 300 ispravnih zahteva shvatili smo da je naša mera uspela i da smo obezbeđena sredstva utrošili. Vlada Srbije je brzo reagovala i obezbeđena su dodatna sredstva kako bismo podržali sve zainteresovane za ekološki prihvatljivija vozila”, rekla je ministarka.\n“Moramo da se potrudimo da spremni dočekamo sve promene i prilagođavanja propisa u narednom periodu”, rekla je Vujović i dodala da, kada je reč o opravdanosti subvencionisanja eko-vozila, podaci jasno ilustruju da smo na dobrom putu.\nPrema njenim rečima, iako je udeo emisija PM10 i PM2.5 čestica u drumskom saobraćaju relativno mali, po emisijama azot-oksida u 2020. godini, ova vrsta saobraćaja je bila drugi najveći zagađivač, sa doprinosom od 19 odsto.\n“Zato je prelazak na ekološki prihvatljivija vozila jedno od rešenja za smanjenje ovih čestica. Trudićemo se da i sledeće godine nastavimo sa ovom merom, i nadam se da ćemo je sprovesti zajedno sa proizvođačima, jer samo zajedno možemo na pravi način da brinemo o životnoj sredini”, naglasila je ministarka.\nOna je poručila da Vlada Srbije brine o aerozagađenju i radi paralelno na više koloseka kako bi naredne generacije imale bolji kvalitet vazduha i zdraviju životnu sredinu.\nVujović je, nakon otvaranja konferencije, učestvovala i na panelu „Uticaj motornih vozila na životnu sredinu – Nove tehnologije u službi ekologije“.\nEkologija kvalitet vazduha Srbija Subvencije Vazduh\t2021-09-19\nTagged with: Ekologija kvalitet vazduha Srbija Subvencije Vazduh\nPrevious: “Srbija – zemlja afera bez epiloga”\nNext: Povećanje premije za mleko za 40 odsto\n“Neophodna izrada novog Plana kvaliteta vazduha koji daje rezultate”\nUlaganjem u Toplanu do boljeg kvaliteta vazduha u Valjevu


Home / VESTI / Vesti iz EPuS-a / EPUS U POSEBNOJ RADNOJ GRUPI ZA IZRADU AKCIONOG PLANA ZA SPROVOĐENJE STRATEGIJE REFORME JAVNE UPRAVE\nEvropski pokret u Srbiji primljen je u članstvo Posebne radne grupe za izradu Akcionog plana za sprovođenje Strategije reforme javne uprave za period 2018-2020, kao član iz reda organizacija civilnog društva.\nMinistarstvo državne uprave i lokalne samouprave započinje proces izrade Nacrta akcionog plana za sprovođenje Strategije reforme javne uprave u Republici Srbiji za period 2018-2020. godina. U skladu sa prethodnim iskustvom izrade Strategije i Akcionog plana, rad Posebne radne grupe će se odvijati u podgrupama, koje su određene kroz posebne ciljeve Strategije i Akcionog plana u prethodnom periodu.\nZadatak podgrupa je da opredele i definišu rezultate, aktivnosti, indikatore i sve ostale zahteve u skladu sa definisanim posebnim ciljevima i merama Strategije reforme javne uprave u određenim oblastima podgrupa.\nZadatak krovne Posebne radne grupe je da koordinira aktivnosti i pripremi tekst Nacrta akcionog plana za sprovođenje Strategije reforme javne uprave u Republici Srbiji za period od 2018. do 2020. godine; da daje stručne komentare, sugestije i predloge u toku izrade Nacrta akcionog plana i da utvrdi tekst Nacrta akcionog plana.\nStrategija reforme javne uprave u Republici Srbiji usvojena je 24. januara 2014. godine i ima za cilj stvaranje javne uprave zasnovane na principima Evropskog upravnog prostora, odnosno uprave koja pruža visok kvalitet usluga građanima i privredi i pozitivno utiče na životni standard građana. Prvi Akcioni plan za sprovođenje Strategije reforme javne uprave u Republici Srbiji, za period 2015−2017. godine usvojen je na Vladi marta 2015. godine („Službeni glasnik RS”, br. 31/15) i operacionalizuje Strategiju, definiše konkretne mere, rezultate i aktivnosti za sprovođenje reforme javne uprave do kraja 2017. godine.\nRang lista kandidata za člana Posebne radne grupe


Press News Detail Page\nPlaketa Evropske banke za obnovu i razvoj\nEvropska banka za obnovu i razvoj (EBRD) dodelila je Banca Intesa plaketu za podršku projektima unapređenja energetske efikasnosti u Srbiji za čiju realizaciju je Banka, kao najaktivniji učesnik programa, plasirala više od 3,2 miliona evra iz kreditne linije ove finansijske institucije. U ime Banca Intesa nagradu je primila Slađana Jelić, direktor za upravljanje rizicima.\nTakođe, EBRD je ovom prilikom nagradio i šest kompanija za ostvarena dostignuća u oblasti održive energije u 2012. godini od kojih su četiri klijenti Banca Intesa. Priznanje za najbolji projekat u oblasti energetske efikasnosti primila je Fabrika šećera „Crvenka“, dok je Fabrika za proizvodnju nameštaja „Termal Inženjering“ realizovala najuspešniji projekat sa dodatnom vrednošću. Po mišljenju žirija najbolji projekat na polju energetske efikasnosti u oblasti zdravstva sproveo je „MK Mountain Resort Kopaonik“, a proizvođač sušenog voća „Martis Commerce“ nagrađen je za najuspešniji projekat u oblasti prehrambene industrije.


Press Online :: Zdravlje :: Najbolji način da savladate bes\nIstraživači Univerziteta "Karnegi Melon" ustanovili su kako jasno iskazivanje ljutnje može ublažiti bes i samim time poštedeti zdravlje.\nStručnjaci su zamolili ispianike da reše matematički zadatak a u isto vreme ih je jedna osoba ometala i pokušala da naljuti. Posle rešavanja zadatka, stručnjaci su razgovarali sa ispitanicima, a polovina je otkrila kako se zapravo oseća.\nIspitanici koji su svoja osećanja zadržali za sebe reagovali su na način koji naučnici nazivaju "bori se ili beži"– reč je o fiziološkoj reakciji na stres. Kada je telo pod nekom pretnjom ono se instinktivno automatski priprema za borbu: ili kako bismo se obranili ili kako bismo pobegli iz opasne situacije.\n"Iako možda zvuči smešno,prepoznajte svoja osećanja u toku neke stresne situacije. Na taj način možete povući kočnicu nepromišljenoj reakciji i ostati sabrani", objasnio je Karim Kasam, autor studije objavljene u časopisu PLOS One.


Drugi sastanak načelnika oštećenih opština\nU Petrovu je 18. februara 2015.g. održan drugi sastanak načelnika opština Republike Srpske kojima su zbog smanjenja koeficijenata preraspodjele sredstava od PDV-a značajno smanjena budžetska sredstva. Zbog ove odluke Vlade RS, koja je stupila na snagu 01. jula prošle godine, opstanak ovih opština, koje su uglavnom iz reda nerazvijenih i izrazito nerazvijenih, doveden je u pitanje. Načelnici su odlučili, da će, ukoliko se utvrdi postojanje osnova, protiv Vlade RS podnijeti tužbu.\nDa li je odluka Vlade RS kojom su smanjeni koeficijenti raspodjele sredstava od indirektnih poreza za 37 opština zakonita, da li su dobri kriteriji za određivanje koeficijenata, šta je rješenje problema koji je zavio u crno ove lokalne zajednice i kako ove opštine da funkcionišu u buduće, pitanja su o kojima se najviše diskutovalo na ovom sastanku.\n„Ukoliko se nešto ne promijeni moraćemo da primijenimo sve zakonske mjere da osporimo ovu odluku, jer je zaista dovedeno u pitanje funkcionisanje svih ustanova i institucija koje su na budžetu opštine Petrovo“, rekao je načelnik opštine Petrovo Ozren Petković.\n„Ova odluka je nezakonita jer je donesena u sred fiskalne godine, i zato što je temeljena na bazi preliminarnih a ne konačnih rezultata popisa stanovništva“ ustvrdio je načelnik opštine Vlasenica Dragoslav Todorović.\n„Mi smo sada u situaciji da se bavimo posledicama, da se između sebe svađamo i pravimo nezdravu atmosferu. Suština je u tome da se razriješi da li je ova odluka Vlade RS zakonski utemeljena ili je to bila odluka pred izbore, koja je izazvala negativnu klimu i negativne posledice po lokalne zajednice“, rekao je načelnik opštine Višegrad Slaviša Mišković, izrazivši uvjerenje da i lokalne zajednice i Vlada RS moraju da rade u interesu svih građana, a ne da Vlada „jednima bude majka a drugima maćeha“.\nNačelnici opština na ovom sastanku donijeli su zaključak da zajednički angažuju advokatsku kancelariju koja bi utvrdila osnove za podnošenje tužbe protiv odluke donesene od strane Vlade Republike Srpske o učešću opština i gradova u prihodima od indirektnih poreza i načinu raspređivanja tih prihoda. Ukoliko postoje osnove za tužbu ista će biti podnesena a troškove će opštine, potpisnice ovog zaključka, snositi solidarno.


„Ukinite takse, sarađujte sa Srbijom“: Šta je sve Pompeo rekao Tačiju - 27.11.2018, Sputnik Srbija\nAmerički državni sekretar Majk Pompeo pozvao je kosovske vlasti da ukinu takse za robu iz Srbije i BiH, saopštio je danas Stejt department. 27.11.2018, Sputnik Srbija\n© AP Photo / Jose Luis MaganaPredsednik tzv. Kosova Hašim Tači i američki državni sekretar Majk Pompeo nakon sastanka u Vašingtonu\nPompeo je u razgovoru s kosovskim predsednikom Hašimom Tačijem u ponedeljak pozvao Kosovo da iskoristi jedinstvenu priliku da postigne „istorijski dogovor“ o normalizaciji odnosa sa Srbijom u okviru dijaloga pod okriljem Evropske unije.\n„On je pozvao kosovske vlasti da ukinu takse na uvoznu robu iz Srbije i BiH i da sarađuju sa Srbijom da se izbegnu provokacije i da se smanje tenzije“, navodi se u saopštenju.\nAmerički državni sekretar je rekao da je normalizacija odnosa Kosova i Srbije jedini put za „dalje integracije obeju zemalja u zapadnu zajednicu država“ i dodao da su SAD spremne da pomognu i podrže obe strane da postignu trajno rešenje.\nPompeo je potvrdio američku podršku „suverenom, nezavisnom Kosovu, potpuno integrisanom u međunarodnu zajednicu“, navodi se u saopštenju.\nTači je posle sastanka rekao da je s Pompeom razgovarao o bilateralnim, regionalnim i širim pitanjima i da je dobio podršku od državnog sekretara SAD za postizanje pravno obavezujućeg sporazuma u dijalogu sa Srbijom, saopštio je kabinet tzv. kosovskog predsednika.\n„SAD podržavaju Kosovo u postizanju sveobuhvatnog sporazuma sa Srbijom koji otvara put međusobnom priznanju i učlanjenju Kosova u NATO, EU i UN“, rekao je Tači.\nOn je rekao da je podrška SAD ključna za postizanje sporazuma i stvaranje većeg unutrašnjeg konsenzusa na Kosovu.\n„Zajednički je zaključak da ako ne iskoristimo ovaj istorijski trenutak, rizikujemo da uđemo u opasan ciklus, ne samo na Kosovu nego i u regionu. Zato jedini način da jednom zasvagda zatvorimo pitanja Balkana jeste postizanje konačnog sporazuma između Kosova i Srbije“, rekao je Tači.\nOn je zahvalio američkom državnom sekretaru na podršci administracije predsednika Donalda Trampa i istorijskoj podršci koju je narod Kosova dobio od američkog naroda.\nTači je rekao da se takođe razgovaralo i o novom mandatu kosovskih bezbednosnih snaga kao multietničkih snaga, o regionalnoj saradnji i evroatlanskoj perspektivi Kosova.\nTokom posete SAD, Tači će se susresti sa savetnikom za nacionalnu bezbednost Džonom Boltonom, kao i s bivšim američkim predsednikom Džordžom Bušom, uticajnim kongresmenima i senatorima.


CINS: Pacijentima na dijalizi zbog virusa korona skraćena terapija\nPacijentima sa oštećenim bubrezima kojima je potrebna dijaliza onemogućena je puna terapija zbog opterećenosti zdravstvenog sistema u jeku virusa korone.\nDa bi svi pacijenti mogli da dobiju svoju terapiju, zdravstvene ustanove u Beogradu su dijalizu skratili sa četiri sata na tri, a u Nišu na tri i po sata. Ovo može loše da se odrazi na zdravlje tih pacijenata, kažu sagovornici CINS-a.\nGordana Todić na dijalizu ide 15 godina, a sa njom se susrela >> Pročitaj celu vest na sajtu Radio 021 << i ranije – njena majka i brat bili su dijalizni pacijenti. Za pacijente čiji bubrezi ne funkcionišu dijaliza je neophodna, kako bi se iz njihove krvi otklonile otpadne materije i višak tečnosti.\nZbog korone i povećanog obima posla, pacijenti su odande premeštani u druge zdravstvene ustanove, a dijaliza je i skraćena kako bi svi mogli da dobiju terapiju. Tako je 240 pacijenata, koliko ih prema proceni Todić ide na dijalizu u istu bolnicu, podeljeno u dve grupe. Jedan deo njih, među kojima i sagovornica CINS-a, sada tri puta nedeljno posećuje Klinički centar Srbije (KCS), a drugi Vojnomedicinsku akademiju (VMA).\nTodić, inače predsednica Udruženja dijaliziranih, transplantiranih i hroničnih bubrežnih bolesnika KBC Zvezdare i potpredsednica Saveza organizacija bubrežnih invalida Republike Srbije, navodi u razgovoru za CINS da razume zdravstveni sistem, ali i da je zabrinuta zbog trenutne situacije i da skraćenje nije dobro ni za organizam, ni za srce bolesnika.\nDodaje da medicinski radnici koji brinu o njima ne bi imali kako da odu svojim kućama ukoliko bi dijaliza trajala standardna četiri sata.\nLjubinko Todorović, predsednik Saveza organizacija bubrežnih invalida Republike Srbije, kaže za CINS da ovakvim pacijentima, zbog nemogućnosti da mokre, sve što unesu ostaje u organizmu i tečnost se gomila. Zbog toga oni na dijalizu dođu nekoliko kilograma teži u odnosu na kilažu sa kojom su izašli nakon prethodne terapije. Prema njegovim rečima, pacijenti na dijalizu dolaze sa prosečno četiri kilograma vode viška, za koju treba vreme da se izbaci.


Saša Radulović, lider Pokreta „Dosta je bilo“ i poslanik u Skupštini Srbije, u SAD duguje više od milion dolara za porez, objavio je danas nemački Dojče vele (DW).\nSaša Radulović je, medjutim, to negirao i u dopisu Pokreta Dosta je bilo dostavljenom agenciji Beta navodi se da Radulović „ne duguje ni jedan dolar američkoj državi i poreznicima, kao što ne duguje ni jednoj drugoj poreskoj službi na svetu“.\n„Radimo na tome da u poreskoj službi SAD ovo razjasnimo. Obavestićemo javnost o tome“, navodi se u dopisu tog pokreta.\n„Ovo je samo po sebi nelogično, jer da bi porez bio razrezan u SAD, neophodan uslov je da se ostvari prihod u SAD i to u visini od 2,5 miliona dolara. Saša Radulović na žalost nije ostvario ni približno toliki prihod u 2002. godini, niti u bilo kojoj drugoj godini, nije državljanin SAD i nije poreski obveznik SAD, niti je živeo ili boravio u SAD posle 2001. godine. Dok je živeo i radio u Americi, jedini prihodi su mu bili zarada u firmi u kojoj je bio zaposlen i za sve te prihode su uredno podnošene poreske prijave i plaćen porez“, navedeno je u odgovoru pokreta na čijem je čelu Radulović.\nPo navodima DW, zbog neplaćenog poreza je američki IRS (Agencija zadužena za prikupljanje federalnog poreza) 14. jula 2005. obznanio založno pravo u korist SAD „na svu imovinu ili prava na imovinu poreskog obveznika u iznosu ovog poreza i dodatnih kazni, kamata i troškova koji mogu nastati“.\n„Kuća je koštala 1.575.000 dolara, zbog čega je od Bank of America uzet kredit od milion dolara, odmah delimično refinansiran pozajmicom od 550.000 dolara koju je Raduloviću dala sopstvena firma True Spectra. Radulovići su kuću očigledno u potpunosti otplatili, pošto su i banka i firma koji su im pozajmili novac skinuli hipoteku sa te nekretnine, a kuća je prodata za 1.627.000 dolara“, piše DW.


Održivi razvoj Srbije: kako stojimo? - Održivi razvoj za sve\n2018 Preuzmite dokument 834,50 KB\nOvaj dokument predstavlja pregled trenutnog stanja ljudskog razvoja Srbije i izazova u oblasti životne sredine, kao i resursa i ograničenja s kojima se Srbija suočava u napretku ka ostvarivanju ciljeva održivog razvoja (COR). Dokument pruža kontekstualne informacije za osmišljavanje šireg društvenog dijaloga kako bi se pomoglo uobličavanju procesa ostvarivanja COR na nacionalnom nivou shodno posvećenosti Srbije ispunjavanju Agende Ujedinjenih nacija za održivi razvoj do 2030. Dokument se usredsređuje na dimenzije COR, grupisane u četiri stuba, koje smatramo ključnim za ljudski razvoj u Srbiji. Ne bavi se ciljevima ili opcijama za postojeće politike, niti njihovim sprovođenjem.\nBrošura je nastala okviru projekta „Pripremni projekat platforme za društveni dijalog o ciljevima održivog razvoja za Srbiju“ koji je podržala Vlada Švajcarske. Proistekla je iz studije „Održivi razvoj u Srbiji: osnovni pregled” koju je pripremio Centar za visoke ekonomske studije (CEVES), na čelu sa Kori Udovički sa istraživačkim timom u sastavu Nemanja Šormaz, Danijela Bobić, Aleksandra Urošev, Valentina Čolić, Mila Pejčić i Jelisaveta Lazarević.\nOpšta akta i izveštaji o procesu implementacije Agende 2030 i ciljeva održivog razvoja u Srbiji.\njun, 2022 Izveštaj o napretku u ostvarivanju Ciljeva održivog razvoja do 2030. godine u Republici Srbiji u poređenju sa EU-27 i zemljama u regionu\njun, 2022 Drugi statistički izveštaj o napretku u ostvarivanju Ciljeva održivog razvoja, za 2021\nfebruar, 2022 Šablon za pripremu istraživačkih radova vezanih za implementaciju Agende 2030


Dečja nedelja: Ove godine moto „Moje je pravo da živim srećno i zdravo - za odrastanje bez nasilja“ - Portal Moj Bečej - Bečejske opštine iz ugla građana!\nDečja nedelja 2018. godine ima moto „Moje je pravo da živim srećno i zdravo – za odrastanje bez nasilja“. Koordinatori ovogodišnje manifestacije koja je, kako kažu propisi, obavezna da se održi u svakoj lokalnoj samoupravi u Srbiji, ističu da je cilj da se petodnevnim aktivnostima ukaže na to koliko je važno da se obezbede svi uslovi za ostvarivanje prava dece, kao i da se svako od nadležnih da svoj maksimum da se najmlađi zaštite od nasilja bilo koje vrste.\nBrojne aktivnosti u kojima učestvuju pre svega deca, ali i predstavnici lokalne samouprave, vaspitno – ubrazovnih ustanova i udruženje građana i ove godine bi trebalo da privuku veliki broj posetilaca.\nOrganizatori Dečje nedelje u Bečeju ističu, najpre zbog mota ovogodišnje manifestacije, panel diskusiju u sredu od 18 sati u Narodnoj biblioteci Bečej „Prevencija i zaštita dece od nasilje“ u kojoj će učestvovati predstavnici, između ostalog, policije, sudstva, Centra za socijalni rad, kao i gosti iz Fondacije „Tijana Jurić“.\nZa kraj Dečje nedelje, kao što je to običaj, u petak od 14 do 17 sati centar Bečeja biće mesto gde je organizator pripremio najsadržajniji i najmasovniji program.\nOno od čega se ne odustaje godinama unazad jeste humanitarni karakter manifestacije. Ove godine prikuplja se najpre školski pribor i garderoba za socijalno ugroženu decu, a donacije se mogu doneti počev od ponedeljka pa do četvrtka u Centar za decu i mlade. Kao što je to običaj, početak ove važne manifestacije u Bečeju su označila deca predškolskog uzrasta koja su prepodne crtala na trgu. Predsednik opštine Dragan Tošić je na konferenciji za novinare proglasio manifestaciju otvorenom i novinarima rekao da će lokalna samouprava do kraja ove godine pokrenuti postupak javne nabavke za potpuno uređenje i sanaciju OŠ „Sever Đurkić“, što će biti i najveće ulaganje u jednu školu u Bečeju u proteklom periodu.


Saopštenje KO SDPBiH Tuzla Posao na Aerodromu Tuzla dobila firma brata SDA-ovog ministra\n29.09.2017. u 15:56 Broj citanja: 9455\nSaopštenje KO SDPBiH Tuzla\nPosao na Aerodromu Tuzla dobila firma brata SDA-ovog ministra\nNakon što je do javnosti stigla informacija o mogućim nepravilnostima kod izbora izvođača radova na dogradnji zgrade putničkog terminala Međunarodnog aerodroma "Tuzla", saopštenjem se oglasio Kantonalni odbora SDPBiH Tuzla. Navedeno saopštenje u nastavku prenosimo u cijelosti.\nTender za izvođenje radova na rekonstrukciji i dogradnji zgrade putničkog terminala u vrijednosti 2,2 miliona maraka raspisan je 23.5.2017. godine. Nakon četiri mjeseca, direktor Međunarodnog aerodroma Tuzla, potpisuje ugovor sa firmom "Džena" iz Gradačca. Sve bi bilo uredu, da firma "Džena" nije firma od Hasana Topčagića, brata od SDA-ovog ministra u Vladi TK, Huseina Topčagića.\nEvidentno da se pritisak vršio na direktora aerodroma u Tuzli Rifeta Karasalihovića, koji potpisuje sporni ugovor. U toku je i tender koji je raspisan i za drugu fazu izgradnje putničkog terminala. Ponude za tender su davno dostavljene, a javnost i dalje ne zna koja firma je izabrana za izvršenje izgradnje putničkog terminala u drugoj fazi.\nMoramo naglasiti da je ovo samo jedan u nizu namještenih tendera i konkursnih procedura od strane SDA, u kojima se novcem građana finansiraju firme koje su u vlasništvu isključivo osoba povezanih uskim rodbinskim vezama sa vrhom SDA, pa u ovom slučaju i Vlade TK.\nOvakav odnos prema Međunarodnom aerodromu Tuzla, koji je postao jedna od najpozitivnijih priča Bosne i Hercegovine, dovodi do sistemskih urušavanja vrijednosti na kojima su naši kadrovi uspostavili Međunarodni aerodrom Tuzla, pa tako i doveli svjetsku kompaniju WizzAir.\nNa ovaj način SDA nastavlja svoju politiku provođenja tenderskih procedura, kod kojih prolaze firme u vlasništvu lica usko povezanih sa SDA. U ovom slučaju to je firma brata ministra Ministarstva unutrašnjih poslova u Vladi TK, koja je dobio posao vrijedan 2,2 miliona maraka.


CEPRIS: Učestali napadi na sudije u Skupštini Srbije i u tabloidima\nPolitika Autor:Fonet25. okt. 202115:23\nCentar za pravosudna istraživanja (CEPRIS) upozorio je da je u toku novi i pojačani vid napada na sudije koji se sinhrono odigrava na sednicama Skupštine Srbije i u tabloidnim medijima i ugrožava njihovu bezbednost, saopštila je ta nevladina organizacija.\nKako se ističe, osnivač i član Upravnog odbora CEPRIS sudija Miodrag Majić je u Skupštini proglašen moralnim krivcem za gubitak Kosova, a samo nekoliko dana kasnije je u jednom tabloidnom mediju označen kao budući predsednički kandidat „zapadnih sila“, koje imaju za cilj da „uklone Aleksandra Vučića sa funkcije predsednika Srbije“.\nOvo nije prvi put da je Majić u Skupštini i tabloidima prozvan političkim neprijateljem, protivnikom i domaćim izdajnikom. Međutim, prvi put je ovo učinjeno uz tvrdnju o koordiniranoj inostranoj akciji, koja uključuje i uklanjanje predsednika Srbije, ukazuje CEPRIS.\nMajića je, kako se navodi, u istom tekstu predsednik skupštinskog odbora za pravosuđe i član Visokog saveta sudstva doveo u vezu i s kriminalnim aktivnostima, uključujući tu i prisluškivanje predsednika i planom za fizičku likvidaciju njegovog brata, što bi sve zajedno za cilj imalo „preuzimanje vlasti“, a tokom prethodnog vikenda, tvrdnju o nedavno planiranom državnom udaru, koji bi uključivao i uklanjanje predsednika Srbije, iznela je i predsednica Vlade.\nZbog toga CEPRIS apeluje na Visoki savet sudstva da blagovremeno reaguje na ovakve istupe u Skupštini i medijima, a na profesionalne medije da, koliko je to u njihovoj moći, ukažu na opasnost koju ovakvo postupanje nosi za sudije i one koji to u budućnosti žele da postanu.


"The Voice Srbija" od septembra na Pinku - Hello! magazin\n“The Voice Srbija” od septembra na Pinku\nTelevizija “Pink” će od septembra krenuti sa emitovatovanjem dugoočekivanog muzičkog talent-šoua “The Voice Srbija”. Kako su naveli iz ružičaste televizije, scenografija će za ovaj šou-program biti na svetskom nivou, dok će žiri činiti istaknuti ljudi iz Srbije i regiona.\nOno što ovaj muzički program izdvaja od drugih jesu “slepe audicije” na kojima je žiri, tokom izvođenja pesama kandidata, njima okrenut leđima, tako da na kraju presuđuje samo kvalitet glasa i izvođenje takmičara.\nMuzički talent-šou “The Voice” počeo je prvi put da se prikazuje u Holandiji 2010. godine, a za kratko vreme postao je izuzetno popularan širom planete. Emituje se u 42 države, a u ovom takmičenju sudije su bile neke od najpoznatijih svetskih muzičkih zvezda kao što su Kristina Agilera, Šakira, Adam Levin, Si Lo Grin, Džesi Džej, Tom Džons i mnogi drugi.\nTagovi: televizija pinkthe voice srbija\nDeli 554 Tweet 347\nGreške pri izboru brushaltera


RTS :: Atlantski savet: Vučić ukrao šou "vakcina diplomatijom"\nPolitika Atlantski savet: Vučić ukrao šou "vakcina diplomatijom"\nsubota, 03. jul 2021, 12:28 -> 13:54\nIzvor: RTS, atlanticcouncil.org\nAtlantski savet: Vučić ukrao šou "vakcina diplomatijom"\nAtlantski savet ocenjuje kao veliki uspeh vakcinaciju protiv kovida 19 u Srbiji, ukazujući da je "vakcina diplomatijom" predsednik Aleksandar Vučić "ukrao šou".\nU tekstu se navodi da je 11 dana nakon što je proglašena globalna pandemija kovid-19, televizijski auditorijum u Srbiji doživeo izvanredan prizor, podsetivši da je Aleksandar Vučić poljubio kinesku zastavu u znak zahvalnosti za medicinsku i zaštitnu opremu, a kinesko medicinsko osoblje sletelo je u Beograd 22. marta prošle godine.\nPreko noći su širom srpske prestonice nikli bilbordi na kojima je predsednik Kine i natpis "Hvala, brate Si", navodi se u tekstu Atalantskog saveta.\nOcenjuje se da je izvor tog, kako je navedeno, pravog primera kineske diplomatije, izgrađen na naprednim ekonomskim i diplomatskim vezama Pekinga i Beograda.\nNavedeno je da je nakon medicinske pomoći koja je stigla u Srbiju Kina finansirala mrežu laboratorija za testiranje na korona virus. Sredinom januara u Srbiju je sleteo drugi avion, koji je isporučio milion doza kineske vakcine "sinofarm", koje je dočekao predsednik Vučić.\nPola godine kasnije, kako se ističe u tekstu, narativ se promenio. Više nije reč o tome da Kina napada Zapad sa Balkana, već o sposobnosti Srbije da, kako je navedeno, uradi više od onoga što se očekivalo da može. Srpske vlasti postigle su impresivan napredak u vakcinisanju svojih gradana i upotrebi vakcina kao "diplomatskog alata".\nIstiče se da je u zemlji koja ima nešto više od sedam miliona stanovnika, dato 5,15 miliona doza vakicna, a više od 2,4 miliona ljudi, odnosno više od trećine građana Srbije, primilo je dve doze vakcine.\nNapominje se i da je Srbija donirala vakcine susedima – Crnoj Gori, Severnoj Makedoniji, Republici Srpskoj i Bosni i Hercegovini. Takođe, kako se ističe, građani susednih zemalja mogli su da se registruju i vakcinišu tokom posete Srbiji.\nBeograd je iskoristio trenutak kada se kooperativni program "Kovaks", koji vodi Svetska zdravstvena organizacija, pokazao strahovito sporim u nabavci vakcina, a članice EU bile zauzete brigom o svojim građanima, ukazuje Atlantski savet.\nU tekstu se, međutim, ocenjuje da Kina jeste deo uspeha Srbije, ali da to nije cela priča. Podseća se da je predsednik Vučić primio kinesku vakcinu pred TV kamerama u selu na istoku Srbije, a da je Vlada objavila planove za lokalnu proizvodnju "sinofarma" u partnerstvu sa Ujedinjenim Arapskim Emiratima.\nU tekstu se ukazuje da se Srbija nije oslonila samo na to i da je prvu pošiljku Fajzerove vakcine dobila već u decembru 2020. godine. Premijerka Ana Brnabić tada se vakcinisala, mnogo pre većine drugih evropskih lidera. Ruska vakcina "sputnjik V" stigla je u Srbiju u januaru, a početkom juna beogradski Institut Torlak postao je prvi objekat van Ruske Federacije koji je proizveo tu vakcinu, napominje se u tekstu.\nPošiljka vakcine "Astra-Zeneke" stigla je u Srbiju u februaru, navedeno je u tekstu i naglašeno da je Srbija nabavljala vakcine iz svih izvora – Kine, Rusije i zapadnih kompanija i da je maksimalno iskoristila zalihe koje je akumulirala.\n"Ovakav odgovor na kovid daje besprekornu ilustraciju srpske spoljne politike, ocenjuje se u tekstu Atlantskog saveta i ukazuje da Vučić nije zainteresovan da se prikloni ni Kini ni Zapadu, pogotovo u trenutku kada se raste konkurencija moći između Pekinga i Vašingtona.\nPrema mišljenju autora teksta, Vučić veruje da interesima Srbije i njegovom ličnom programu najviše odgovara otvorenost za poslovanje sa svima. Dodaje se da takav položaj odražava dugogodišnju ravnotežu Beograda izmedu EU i Sjedinjenih Država, s jedne strane, i Rusije, s druge strane.\n"Sedite na dve stolice", kako je Srbiju opisao američki diplomata Brajan Hojt Ji 2017. godine.\nOcenjuje se da je u slučaju Srbije "vakcina diplomatija" pokazala fleksibilnost države i dodaje da je Srbija u vakcinaciji prošla mnogo bolje od svojih prozapadnih suseda kao što su Severna Makedonija i Crna Gora, koje su članice NATO-a, kao i da je Vučić dobio pohvale i u celom regionu.\nKako zaključuje Atlantski savet, velike su šanse da će predsednik Vučić i u narednom periodu nastaviti politiku saradnje i sa Istokom i sa Zapadom, a "vakcina diplomatijom" apsolutno je "ukrao šou".\nAtlantski savet je analitički forum ("tink-tenk"), osnovan 1961. godine pri NATO-u sa sedištem u Vašingtonu. Savet ima deset regionalnih centara i funkcionalnih programa koji se odnose na međunarodnu bezbednost i globalnu ekonomiju.\nBrnabićeva sa direktorom kompanije "Filip Moris"\n19° C 19° C 18° C 18° C 19° C 9° C


i krovne bašte\ni zen bašte\nEmisije i publikacije\ni mini-zen bašte\nwellness i spa centri...\nNačin i principi poslovanja naše kompanije\nPrincip rada firme je da je početak posla kada stranka uplati dogovoreni avans u iznosu od 75% ukupne vrednosti. Od tog trenutka počinje i rok za izradu i on je uvek iskazan u radnim danima(subota i nedelja se ne računaju kao radni dani). Ukoliko se ne uplati avans, nismo dužni da započinjemo posao. Cene koje dobijete u ponudi ili telefonski su uvek bez PDV-a, krajnji iznos je vrednost ponude pomnožena sa 1,2.\nIzgled aranžmana, fotografije i dizajn su vlasništvo naše kompanije i zaštićene su u trenutku kada se objave na sajtu ili drugom glasilu od strane naše kompanije. Mi imamo isključivo pravo da koristimo fotografije naših aranžmana urađenih u bilo kom prostoru, a ukoliko ne želite prikazivanje aranžmana na nasem sajtu ili reklami, to treba naglasiti pre pocetka posla.\nIzgled aranžmana i veličinu dogovarate pre početka posla. Sve promene nastale u toku rada treba naknadno dogovoriti u obimu, i ceni koštanja ukoliko odstupaju od prvobitnog dogovora na osnovu vizuelizacije\nGarancija na opremu i radove je 12 meseci od završenog posla a isplata ostatka dogovorene cene je najkasnije 7 dana od završetka.\nZavršetak posla je trenutak kada se aranžman pusti u rad a Stranka nema primedbi.\nUkoliko se ostatak dogovorene sume ne uplati u roku od 7 dana smatra se da garancija više ne važi.\nUkoliko dođe do oštećenja aranžmana u garantnom roku, mi ćemo popraviti štetu u što kraćem roku. Ukoliko oštećenja nastanu usled nestručnog rukovanja, nismo dužni da vršimo popravku o našem trošku.\nNa živa bića reklamacije ne primamo ali ćemo se u skladu dobrog poslovanja i pozitivnih profesionalnih pretpostavki potruditi da omogućimo sve uslove za njihov život i održavanje.\nMolimo Vas da ove napomene pročitate i u toku posla reagujete u skladu sa njima.\nPogledaj na većoj mapi >>>\nNalazi se u Garden centru na Vidikovcu. Sam ulazak u salon oplemenjen je akvarijumom od 6 metara, ispod kag se ulazi u radnju i u kom plivaju ribe iz reke Amazon (velike pirane, oskari, ajkulice...). Sa leve i desne strane ulaska u salon, postavljeni su vodeni zidovi sa peskiranim motivima bambusa i bonsai drveta, a ispred njih postavljene su spoljne fontane, okrugli vodeni stubovi sa mehurićima i minijaturne fontanice od prirodnog kamena. Sa jedne strane je postavljena veštačka stena čitavom dužinom prostora u koju su ugradjene police za izlaganje opreme za akvarijume, terarijume i garden pondove, dok sa druge strane, takođe čitavom dužinom, stoje police sa akvarijumima, uradjene po najsavremenijim metodama filtriranja i održavanja života u njima. U centralnom delu postavljeni su akvarijumi sa akvarijumskim biljem i terarijumima sa retkim životinjama, dok je pult uradjen u obliku akvarijuma i kompletan je u staklu.\nAranžmane koje napravimo, naravno mi i održavamo tako da služba održavanja stupa na scenu po izvodjenu projekta. Održavanja su organizovana po principu mesečnih, godišnjih ili periodičnih poseta, sa redovnim ili vanrednim servisima za akvarijume, fontane i vodene zidove.\nPogledajte uputstvo za održavanje akvarijuma\n(preuzmi dokument u ".doc" formatu)


Sutra ozvaničenje početka gradnje novih 48 kilometara autoputa kroz Republiku Srpsku - SwissBiH intern. consulting\nU Banjoj Luci će sutra biti potpisan ugovor o izgradnji prve faze autoputa na Koridoru 5C kroz Republiku Srpsku, na pravcu između petlji “Johovac”, Tovira i “Rudanka”, Kostajnica.\nU ime investitora “Autoputeva Republike Srpske”, ugovor će potpisati direktor tog preduzeća Dušan Topić, a u ime izvođača radova generalni direktor kompanije “Integral inženjering” Slobodan Stanković i direktor podružnice građevinskog preduzeća “Granit” Skoplje u Banjoj Luci Zoran Trajanovski.\nPrema planovima javnog preduzeća “Autoputevi”, autoput na Koridoru 5C gradit će se u četiri faze i to dužinom od 48 kilometara..\nNa međunarodni javni poziv za realizaciju ovog projekta najpovoljniju ponudu dostavio je konzorcijum koji čine “Integral inženjering” iz Laktaša i “Granit” iz Skoplja. Riječ je o konzorcijumu koji je realizovao jedan od najznačajnijih infrastrukturnih projekata u Srpskoj – autoput “9. januar” Banja Luka-Doboj.


Hilari i Kejn zajedno u kampanji\nHilari Klinton i Tim Kejn na današnjem skupu u Majamiju na Floridi, 23. jun 2016.\nDemokratski predsednički kandidat Hilari Klinton i senator iz Virdžinije Tim Kejn prvi put zajedno vode kampanju kao partneri, promovišući poruku optimizma posle republikanske konvencije tokom koje su mnogi govornici upozorili da je Amerika u padu.\nKlinton je predstavila Kejna oduševljenim prisutnim sledbenicima rekavši da će njih dvoje "ponuditi veoma drugačiju viziju" Amerike koja naglašava "izgradnju mostova, a ne zidova". Ona je rekla da će poruka konvencije Demokratske stranke, koja se održava iduće nedelje biti da "prigrliti različitosti" čini Ameriku velikom.\nHilari Klinton je opisala Kejna kao borca za manjine i osiromašene koji je sve ono "što Donald Tramp i Majk Pens nisu". Ona je naglasila njegovu podršku pravu žena da donese sopstvene odluke o abortusu, i nazvala ga čovekom koji podržava prava LGBT zajednice, kao i sledbenikom imigracione reforme.\nKejn je kritikovao republikanskog kandidata Donalda Trampa rekavši da taj biznismen "za sobom ostavlja trag urušenih života svuda gde se kreće".\nKejn je povremeno govorio na španskom i predstavio sebe biračima, govoreći o svojoj porodici, vrednostima kojima je podučavan dok je rastao i karijeri gradonačelnika, guvernera i senatora. On je istakao da je njegova familija priglila vrednosti "vere, porodice i radnih navika".\nKejn je veteran medju demokratama koji sebe opisuje kao "dosadnog čoveka." On je umerenjak sa potencijalom da privuče birače koje odbija Donald Tramp i one koji možda ne mogu lako da prigrle Hilari Klinton.\nKlinton je za TV mrežu CBS rekla da Kejn nikada nije izgubio na izborima, da je bio prvoklasni gradonačelnik, guverner i senator i da je medju najcenjenijim senatorima koje ona zna.\n"Najvažnija crta je Kejnova sposobnost da preuzme ulogu predsednika i on očigledno ima iskustvo, znanje, intelekt i temperament da to bude", istakla je Džojselin Bukaro, super delegat iz Ohaja i sledbenica Hilari Klinton.\nTim Kejn, 58-godišnji senator rođen je u Minesoti i završio je pravo na Univerzietu Harvard, gde je studirao i predsednik Barak Obama.\nKejn tečno govori španski, koji je naučio dok je bio katolički misonar i nastavnik u Hondurasu. Kako je navedeno u njegovoj biografiji, Kejn je posmatrao siromaštvo iz prve ruke u Centralnoj Americi i video kako ono utiče na ljudski duh. Boravak u Hondurasu ga je naveo da podrži davanje državljanstva nedokumentovanim imigrantima u SAD - što je stav koji će verovatno privući hispanske birače.


Zvaničnici Ukrajine razgovarali su danas o plaćenicima iz Srbije koji učestvuju u borbama u Donbasu, a ministar spoljnih poslova Srbije poručuje da je Srbije procesuirala svoje državljane koji su ratovali u toj zemlji\nnaslovnica > politika 08.11.2017 Andjelija Stojkovic Beograd\nBEOGRAD (AA) - Ministar spoljnih poslova Srbije Ivica Dačić pozvao je danas na konsultacije ambasadora Srbije u Ukrajini Radeta Bulatovića, povodom aktuelnih pitanja odnosa sa Ukrajinom, saopšteno je iz Ministarstva spoljnih poslova Srbije, javlja Anadolu Agency.\nU saopštenju se navodi da Srbija ostaje posvećena izgradnji dobrih odnosa s Ukrajinom, na principima međusobnog uvažavanja i "neće dozvoliti da bude koletaralna žrtva međunarodnih odnosa koji nemaju veze sa Srbijom".\nAmbasador Ukrajine u Srbiji Oleksander Aleksandrovič 3. novembra naveo je na svom Twitter profilu da je pozvan u Kijev na konsultacije "o izbegavanju upotrebe građana Srbije kao plaćenika".\nMinistar spoljnih poslova Ukrajine Pavlo Klimkin i Aleksandrovič razgovarali su danas o vezama sa Srbijom, a posebno o pitanju srpskih plaćenika koji se bore u Donbasu, saopštilo je ukrajinsko ministarstvo.\nKako se navodi u saopštenju Ukrajina je ozbiljno zabrinuta zbog ilegalnih kontakata predstavnika Srbije sa okupiranim Krimom.\nDačić je danas naveo da je Srbija od izbijanja krize u Ukrajini više puta ukazala da poštuje teritorijalni integritet Ukrajine, kao i da je preduzela "niz konkretnih koraka u procesuiranju srpskih državljanja koji se bore na stranim ratištima, uključujući Ukrajinu".\nDačić je naveo da je su "ukrajinski plaćenici učestvovali u zločinima koje su počinile hrvatske snage prema srpskom narodu u Hrvatskoj, koje Ukrajina za razliku od Srbije, nikada nije osudila".\nPravo vreme da se nađe rešenje za Kosovo\nSrbija: Uhapšena kriminalna grupa zbog krijumčarenja droge u zemlje EU\nBeograd: Počeli novi poregovori sa MMF-om


29. Jul 2020 177\nFudbaleri srbačke Sloge danas sa početkom u 18 časova igraju pripremnu utakmicu sa ekipom Kozare iz Gradiške. Po riječima trenera Slavka Vujića ovo je peta po redu prijateljska utakmica, a Srpčani su u svim dosadašnjim utakmicama zabilježili pobjede.\nU planu je da pripremnu utakmicu odigraju još u nedelju, 2. avgusta, sa ekipom Lijevča iz Nove Topole, a jesenje prvenstvo starta 9.avgusta. Fudbaleri Sloge prvu utakmicu nove sezone igraju u gostima sa Slogom iz Trna, prenosi Radio Srbac.\n“U klub smo doveli dva nova igrača Stefana Milojevića iz derventskog Tekstilca i Vladimira Miloševića iz Krupe na Vrbasu koji će pojačati kvalitet našeg drugoligaša. U dobrom stanju su pripremni tereni i uslovi za rad su odlični“, kaže trener Vujić i dodaje da im je cilj da se u jesenjem dijelu prvenstva nadju medju prvih pet, šest ekipa Druge fudbalske lige, grupa Zapad.\nZbog epidemiološke situacije i poštovanja mjera i preporuka Kriznog štaba, utakmice se igraju bez prisustva publike.